2 Samuel 18 | Intanɛt So Bible| Wiase Foforɔ Nkyerɛaseɛ\n18 Na Dawid kan nnipa a wɔka ne ho no, na ɔde apem apem so mpanyimfo ne ɔha ha so mpanyimfo sisii wɔn so.+ 2 Afei Dawid kyɛɛ nnipa no mu akuw abiɛsa+ de biako hyɛɛ Yoab+ nsa, na ɔde biako hyɛɛ Seruia ba Abisai,+ Yoab nua+ no nsa, na ɔde biako nso hyɛɛ Gatni Itai+ nsa. Na ɔhene ka kyerɛɛ nnipa no sɛ: “Me nso mefi adi ne mo akɔ.” 3 Nanso nnipa no kae sɛ: “Mfi adi nkɔ bi,+ na yɛn de, sɛ ɛba sɛ yeguan a, ɛrenyɛ wɔn asɛm.+ Sɛ mpo yɛn mu fã wu a, ɛrenyɛ wɔn asɛm, na wo de, wote sɛ yɛn mu mpem du,+ enti eye mmom sɛ wubefi kurow no mu adi aboa yɛn.”+ 4 Ɛnna ɔhene ka kyerɛɛ wɔn sɛ: “Nea ɛteɛ mo ani so biara no, mɛyɛ.”+ Na ɔhene gyinaa kurow pon+ no nkyɛn maa nnipa no nyinaa fii adi, ɔha ha ne apem apem so, kɔe.+ 5 Na ɔhene hyɛɛ Yoab ne Abisai ne Itai sɛ: “Mo ne aberante Absalom nni no brɛbrɛ+ mma me.” Bere a ɔhene de Absalom ho ahyɛde no rema asahene no, nnipa no nyinaa tee. 6 Na nnipa no siim kɔɔ wuram kohyiaa Israel, na wɔkɔɔ ɔko no wɔ Efraim kwae mu.+ 7 Ekowiei sɛ Israel dɔm+ no dii nkogu+ wɔ Dawid nkoa no anim, na nnipa a wɔtotɔe saa da no dɔɔso kɛse, mmarima mpem aduonu. 8 Na ɔko a wɔkoe wɔ hɔ no trɛw kɔɔ asase no ani baabiara. Bio nso, nnipa a kwae no kunkum wɔn saa da no dɔɔso sen nnipa a nkrante kunkum wɔn. 9 Eduu baabi no, Absalom kopuee Dawid nkoa no anim. Saa bere no, na Absalom te afurumpɔnkɔ bi so, na afurumpɔnkɔ no kɔfaa dua kɛse bi mmaa kusuu ase, na ne ti kosoo dua kɛse no mu ma ɔsensɛn soro a ne nan nka fam,+ na afurumpɔnkɔ a ɔwɔ n’ase no sen kɔe. 10 Ɔbarima bi kohui, na ɔkɔka kyerɛɛ Yoab+ sɛ: “Hwɛ! Makohu Absalom sɛ ɔsɛn dua kɛse bi so.” 11 Ɛnna Yoab ka kyerɛɛ ɔbarima a ɔkaa asɛm no kyerɛɛ no no sɛ: “Sɛ wuhui de a, dɛn nti na woammɔ no anhwe fam wɔ hɔ? Anka mede nnwetɛbona du ne abɔso betua wo ka.”+ 12 Nanso ɔbarima no ka kyerɛɛ Yoab sɛ: “Sɛ wokari nnwetɛbona apem mpo gu me nsam a, merenteɛ me nsa nka ɔhene ba no, efisɛ yɛn asom na ɔhene hyɛɛ wo ne Abisai ne Itai sɛ, ‘Obiara nhwɛ yiye na biribi anyɛ aberante Absalom.’+ 13 Anka me na mayɛ ne kra bɔne; nso anka asɛm no renhintaw ɔhene,+ na wo nso anka wobɛtwe wo ho agyina nkyɛn.” 14 N’ano sii no, Yoab kae sɛ: “Merentwentwɛn me nan ase w’anim bio!” Ɛnna ɔfaa mpɛmɛ abiɛsa hyɛɛ ne nsam, na ɔkɔtow wɔɔ+ Absalom komam wɔ dua kɛse no mu+ bere a nkwa da so wɔ ne mu no. 15 Na mmerante du a wokura Yoab akode baa Absalom ho bɛbɔɔ no kum no.+ 16 Ɛnna Yoab hyɛn abɛn,+ na nkurɔfo no nyinaa san fii Israel akyi; ná Yoab asianka nnipa no. 17 Afei woyii Absalom de no kɔtoo amoa kɛse bi mu wɔ kwae mu hɔ, na wɔboaboaa abo pii ano guu no so.+ Na Israel nyinaa guanee ma obiara kɔɔ ne fie. 18 Bere a Absalom te ase no, ɔfaa edum bi de tim hɔ,+ Ɔhene Bon+ mu, na ɔkae sɛ: “Minni ɔbabarima biara a wɔde no bɛkae me din.”+ Enti ɔde ne din too edum no so,+ na wɔafrɛ no Absalom Nkaedum de abesi nnɛ. 19 Sadok ba Ahimahas+ de, ɔkae sɛ: “Ma mintu mmirika nkɔbɔ ɔhene amanneɛ, efisɛ Yehowa abu atɛn agye no afi n’atamfo nsam.”+ 20 Nanso Yoab ka kyerɛɛ no sɛ: “Ɛnyɛ wo na wobɛkɔ akɔbɔ amanneɛ nnɛ, da foforo na wobɛkɔ akɔbɔ amanneɛ; ɛnnɛ de, ɛnyɛ wo na wobɛkɔ akɔbɔ amanneɛ no, efisɛ ɔhene ankasa ba na wawu.”+ 21 Afei Yoab ka kyerɛɛ Kusni+ no sɛ: “Kɔ na kɔka nea woahu kyerɛ ɔhene.” Ɛnna Kusni no kotow Yoab, na osoo mmirika mu. 22 Afei Sadok ba Ahimahas san ka kyerɛɛ Yoab sɛ: “Ma nea ɛbɛba biara mmra, ma me nso mintu mmirika nni Kusni no akyi.” Nanso Yoab kae sɛ: “Me ba, dɛn nti na wopɛ sɛ wutu mmirika kɔ bere a amanneɛbɔ biara nni hɔ?” 23 Ɔsan tii mu bio sɛ: “Ma nea ɛbɛba biara mmra, ma mintu mmirika nkɔ.” Enti ɔka kyerɛɛ no sɛ: “Tu mmirika kɔ!” Na Ahimahas soo mmirika mu kɔfaa Ɔmantam+ kwan no so, na okotwaa Kusni no ho. 24 Ná Dawid te kurow apon+ abien no ntam. Ná ɔwɛmfo+ no kɔ kurow pon no atifi dan mu, ɔfasu no so. Akyiri yi, ɔmaa n’ani so hwɛe, na hwɛ! ɔbarima bi a ne nko nam de mmirika reba. 25 Enti ɔwɛmfo no teɛɛm ka kyerɛɛ ɔhene, na ɔhene kae sɛ: “Sɛ ne nko na ɔnam a, ɛnde asɛm wɔ n’ano.” Na ɔbae ara, na nkakrankakra, ɔbɛn hɔ. 26 Afei ɔwɛmfo no huu ɔbarima foforo sɛ ɔde mmirika reba. Enti ɔwɛmfo no teɛɛm ka kyerɛɛ ɔpon ano hwɛfo no sɛ: “Hwɛ! Ɔbarima foforo a ne nko nam de mmirika reba.” Ɛnna ɔhene kae sɛ: “Ɔno nso sõ nkra.” 27 Na ɔwɛmfo no kae sɛ: “Sɛnea mihu nea odi kan no mmirikatu no te sɛ Sadok ba Ahimahas+ mmirikatu.”+ Ɛnna ɔhene kae sɛ: “Ɔyɛ onipa pa+ enti ɛbɛyɛ sɛ asɛmpa+ na ɔde nam.” 28 Ɛnna Ahimahas teɛɛm ka kyerɛɛ ɔhene sɛ: “Asomdwoe mu!” Na ɔkotow ɔhene de n’anim butuw fam. Na ɔtoaa so sɛ: “Nhyira nka+ Yehowa wo Nyankopɔn efisɛ nnipa a wɔmaa wɔn nsa so hyɛɛ me wura ɔhene no, wayi wɔn ahyɛ wo nsa.”+ 29 Nanso ɔhene bisae sɛ: “Aberante Absalom ho ye anaa?” Ɛnna Ahimahas kae sɛ: “Bere a Yoab somaa ɔhene somfo ne wo somfo no, mihuu kitikiti kɛse bi, nanso na minnim asɛm ko.”+ 30 Na ɔhene ka kyerɛɛ no sɛ: “Sen kogyina nkyɛn ha.” Ɛnna okogyinaa nkyɛn dinn. 31 Na hwɛ, Kusni+ no bedui, na Kusni no kae sɛ: “Me wura ɔhene ntie amanneɛ a ɛwɔ hɔ, efisɛ Yehowa abu atɛn ama wo nnɛ ayi wo afi wɔn a wɔsɔre hyɛɛ wo no nyinaa nsam.”+ 32 Nanso ɔhene bisaa Kusni no sɛ: “Aberante Absalom ho ye anaa?” Na Kusni no kae sɛ: “Ma me wura ɔhene atamfo a wɔsɔre hyɛɛ wo a wɔpɛ wo bɔne nyinaa nyɛ sɛ aberante no.”+ 33 Na asɛm no haw ɔhene, na ɔforo kɔɔ kurow pon no atifi dan+ no mu, na otuee sũ mu. Na ɔrekɔ nyinaa na ɔreka sɛ: “O me ba Absalom, me ba yi,+ me ba Absalom! Anka me mmom minwu, anka minsi w’ananmu, Absalom, me ba yi, me ba yi!”+


Onyankopɔn Din a Epue Wɔ Kristofo Hela Kyerɛwnsɛm no Mu | Fa Sua Bible\nKENKAN WƆ Albanian Bissau Guinean Creole Bulgarian Cambodian Catalan Chinese Mandarin (Simplified) Chiyao Cibemba Cinyanja Ga Icelandic Kinyarwanda Kirghiz Krio Lingala Lomwe Malagasy Maltese Mende Meru Quechua (Ayacucho) Quechua (Cuzco) Romanian Serbian Serbian (Roman) Tsonga Twi Valencian Wolof Yoruba\nOnyankopɔn Din a Epue Wɔ Kristofo Hela Kyerɛwnsɛm no Mu\nBible ho abenfo gye tom sɛ Tetragrammaton (יהוה) a wɔde gyina hɔ ma Onyankopɔn din no, epue wɔ Hebri Kyerɛwnsɛm no mu bɛyɛ 7,000. Nanso, nnipa pii adwene yɛ wɔn sɛ ampue wɔ Kristofo Hela Kyerɛwnsɛm no mu. Enti, ɛnnɛ, wofa Bible pii a, worenhu edin Yehowa no wɔ ɔfã a nkurɔfo taa frɛ no Apam Foforo no. Sɛ Hela Kyerɛwnsɛm no fa nsɛm bi fi Hebri Kyerɛwnsɛm no mu ka asɛm na sɛ Tetragrammaton no pue wom mpo a, nsɛm asekyerɛfo dodow no ara de “Awurade” na ɛhyɛ Onyankopɔn din ankasa no anan.\nNanso, ɛnte saa wɔ Kyerɛw Kronkron—Wiase Foforo Nkyerɛase no mu. Ɛno de, edin Yehowa no pue Kristofo Hela Kyerɛwnsɛm no mu 237. Nea ɛmaa wɔn a wɔkyerɛɛ ase no de edin no baa mu ne nneɛma titiriw abien yi: (1) Hela nsaano nkyerɛwee a ɛwɔ hɔ nnɛ no nyinaa, nkurɔfo hwɛɛ ebi so na wɔkyerɛwee. Bere a Bible akyerɛwfo dii kan kyerɛw Hela Kyerɛwnsɛm no, edii mfe ahanu ne akyi ansa na nkurɔfo reyɛ nsaano nkyerɛwee a ɛwɔ hɔ nnɛ no fã kɛse no ara. (2) Saa bere no, akyerɛwfo no sesaa Tetragrammaton no de Hela asɛmfua Kyʹri·os a ɛkyerɛ “Awurade” sii anan. Ebi nso wɔ hɔ a, nea na wɔayiyi Tetragrammaton no afi mu dedaw na wɔhwɛɛ so kyerɛw bi.\nWɔn a wɔyɛɛ Wiase Foforo Nkyerɛase no, wohui sɛ biribiara kyerɛ sɛ Tetragrammaton no puee tete Hela nsaano nkyerɛwee no mu. Ɛno nti na wɔde Onyankopɔn din no baa Hela Kyerɛwnsɛm no mu. Wɔn nnyinaso ni:\nHebri Kyerɛwnsɛm a na nkurɔfo de yɛ adwuma wɔ Yesu ne n’asomafo no bere so no, na Tetragrammaton no wom bebree. Bere bi a atwam no, nnipa mmiako mmiako bi gyee saa asɛm yi ho akyinnye. Nanso seesei, nhwehwɛmufo akohu Hebri Kyerɛwnsɛm no bi a wɔyɛe wɔ asomafo no bere so wɔ baabi a ɛbɛn Kumran. Ɛno ama akyinnyegye no nyinaa to atwa.\nYesu ne n’asomafo no bere so no, na Tetragrammaton no san wɔ Hebri Kyerɛwnsɛm a wɔakyerɛ ase kɔ Hela kasa mu no mu. Tete no, wɔkyerɛɛ Hebri Kyerɛwnsɛm no ase kɔɔ Hela mu, na na wɔfrɛ no Septuagint. Akyiri yi, nkurɔfo hwɛɛ so kyerɛw bi. Saa nsaano nkyerɛwee no, dedaadaw nyinaa, na abenfo adwene yɛ wɔn sɛ Tetragrammaton no nni mu. Nanso mfe kakra ni, nhomanimfo yɛɛ Septuagint nsaano nkyerɛwee bi mu nhwehwɛmu. Ɛyɛ nkratafa asinasin a akyɛ paa a Yesu bere so nyinaa na ɛwɔ hɔ. Wohui sɛ wɔde Hebri akyerɛw Onyankopɔn din wom. Ɛno kyerɛ sɛ Yesu bere so no, nsaano nkyerɛwee a na ɛwɔ Hela kasa mu no, na Onyankopɔn din wom. Bɛyɛ mfe ahasa akyi no, wɔyɛɛ Hela Septuagint nsaano nkyerɛwee bi a ɛnte sɛ nsaano nkyerɛwee a akyɛ paa no. Ebi ne Codex Vaticanus ne Codex Sinaiticus a agye din no. Ɛno de, na Onyankopɔn din nni Genesis kosi Malaki. Enti ɛnyɛ nwonwa sɛ nsaano nkyerɛwee a wɔyɛɛ no saa bere no nyinaa, wohwɛ ɔfã a wɔfrɛ no Apam Foforo anaa Hela Kyerɛwnsɛm no mu a, worenhu Onyankopɔn din.\nYesu kaa no pefee sɛ: “M’Agya din mu na mebae.” Ɔsan sii so dua sɛ nnwuma a ɔyɛ nyinaa, ɔyɛ no n’Agya “din mu”\nKristofo Hela Kyerɛwnsɛm no ankasa mpo ma yehu sɛ na Yesu taa bɔ Onyankopɔn din, na ɔdaa edin no adi kyerɛɛ nkurɔfo. (Yohane 17:6, 11, 12, 26) Yesu kaa no pefee sɛ: “M’Agya din mu na mebae.” Ɔsan sii so dua sɛ nnwuma a ɔyɛ nyinaa, ɔyɛ no n’Agya “din mu.”—Yohane 5:43; 10:25.\nOnyankopɔn honhom a ɔde kaa nnipa ma wɔkyerɛw Hebri Kyerɛwnsɛm no, ɛno ara na ɔde kaa nnipa ma wɔkyerɛw Kristofo Hela Kyerɛwnsɛm no. Enti ɛbɛyɛ nwonwa sɛ Yehowa din betumi ayera afi Hela Kyerɛwnsɛm no mu prɛko pɛ. Asomafo no bere so no, osuani Yakobo ka kyerɛɛ Yerusalem mpanyimfo no sɛ: “Simeon aka sɛnea Onyankopɔn dan n’ani baa amanaman no so nea edi kan yii nnipa bi fii wɔn mu maa ne din no ho asɛm.” (Asomafo Nnwuma 15:14) Saa bere no, sɛ obiara nnim Onyankopɔn din anaa obiara mmɔ din no a, anka hena na obehu nea Yakobo repɛ akyerɛ?\nOnyankopɔn din a wɔatwa no tiaa wɔ Kristofo Hela Kyerɛwnsɛm no mu. “Haleluia” a ɛwɔ Adiyisɛm 19:1, 3, 4, 6 no, efi Hebri asɛmfua bi mu, na ɛkyerɛ: “Munyi Yah ayɛ.” “Yah” nso yɛ Yehowa din no a wɔatwa no tiaa. Edin bebree wɔ Kristofo Hela Kyerɛwnsɛm no mu a wonya fii Onyankopɔn din no mu. Yesu mpo, nhoma ahorow bi ka sɛ ne din no kyerɛ “Yehowa Ne Nkwagye.”\nNhoma ahorow a tete Yudafo kyerɛwee no ma yehu sɛ, na Yudafo Kristofo a wɔwɔ hɔ no kyerɛw Onyankopɔn din wɔ wɔn nhoma ahorow mu. Yudafo wɔ mmara nhoma bi a wɔfrɛ no Tosefta. Wɔkyerɛw wiei bɛyɛ afe 300 Y.B., na ɛkaa sɛnea na Homeda biara, atamfo hyew Kristofo nhoma no ho asɛm sɛ: “Wɔhyew Asɛmpakafo no nhoma ne minimfo no nhoma. [Minimfo no, wɔkyerɛ mu sɛ wɔyɛ Yudafo Kristofo.] Wɔde guu gya mu ma ɛne Onyankopɔn Din a ɛwom no nyinaa hyew dwerɛbee.” Nhoma koro no ara faa Galileani kyerɛkyerɛfo Yosé anom asɛm kae. Ɔtenaa ase Yesu awo akyi bɛyɛ mfe 200, na ɔkae sɛ da a ɛnyɛ Homeda no, “na wotwitwa baabi a Onyankopɔn Din pue wɔ [Kristofo nhoma no] mu de sie, na afei wɔhyew nea aka no.”\nBible ho abenfo binom gye tom sɛ, sɛ Kristofo Hela Kyerɛwnsɛm no fa Hebri Kyerɛwnsɛm no mu nsɛm bi ka a, ɛnyɛ dɛn ara a, Onyankopɔn din no bepue wom. Nsɛm asekyerɛ nhoma bi kaa Tetragrammaton no ho asɛm sɛ: “Nneɛma bi wɔ hɔ a yebetumi agyina so aka sɛ bere a wɔrekyerɛw Apam Foforo no, sɛ Apam Dedaw no mu nsɛm bi pue wom a, ne nyinaa anaa ne fã bi de, Tetragrammaton a ɛyɛ Onyankopɔn din, Yahwe no, bepue wom.” (The Anchor Bible Dictionary) Ɔbenfo George Howard ka sɛ: “Hela Bible [Septuagint] a ɛno ne Kyerɛwnsɛm a na tete asɔre no [anaa Kristofo] kenkan no, esiane sɛ na wɔda so ara kyerɛw [Tetragrammaton] no wom nti, ntease wom sɛ yebegye adi sɛ, sɛ Apam Foforo no akyerɛwfo refa Apam Dedaw no mu asɛm aka a, na wonyi [Tetragrammaton] no mfi mu.”\nBible asekyerɛfo bi a wobu wɔn paa de Onyankopɔn din baa wɔn nkyerɛase mu wɔ Kristofo Hela Kyerɛwnsɛm no mu. Edin no baa wɔn mu bi nkyerɛase mu koraa ansa na Wiase Foforo Nkyerɛase no reba. Bible asekyerɛfo no bi Bible ne wɔn ankasa din na edidi so yi: A Literal Translation of the New Testament . . . From the Text of the Vatican Manuscript, Herman Heinfetter (1863); The Emphatic Diaglott, Benjamin Wilson (1864); The Epistles of Paul in Modern English, George Barker Stevens (1898); St. Paul’s Epistle to the Romans, W. G. Rutherford (1900); The New Testament Letters, J.W.C. Wand, London Sɔfopɔn (1946). Nea ɛka ho bi ne Bible a Pablo Besson kyerɛɛ ase kɔɔ Spain kasa mu wɔ afe 1919 mu no. Wokan ne Bible no a, wubehu “Jehová” wɔ Luka 2:15 ne Yuda 14. Afei nso, ase hɔ nsɛm a ɛwɔ saa Bible no mu no, emu bɛyɛ 100 twe adwene si mmeae bi a ebia anka ɛsɛ sɛ Onyankopɔn din no ba. Bɛboro mfe 200 ansa na Bible ahorow a yɛaka ho asɛm yi nyinaa reba no, na nkurɔfo akyerɛ Kristofo Hela Kyerɛwnsɛm no ase kɔ Hebri kasa mu, na na Tetragrammaton no pue wɔ mmeae pii. German kasa nkutoo mu no, anyɛ yiye koraa, Bible ahorow bɛyɛ 11 na edin “Jehovah” (anaa “Yahweh”) no pue wɔ Kristofo Hela Kyerɛwnsɛm no mu. German Bible asekyerɛfo baanan bi nso, wɔkyerɛw “Awurade” a, na wɔde Onyankopɔn din no ahyɛ nkahyemde mu aka ho. Bible a wɔakyerɛ ase kɔ German kasa mu no, bɛboro 70 na wɔde Onyankopɔn din no hyɛɛ ase hɔ nsɛm mu anaa nkyerɛkyerɛmu afã hɔ.\nOnyankopɔn din no pue wɔ Kristofo Hela Kyerɛwnsɛm no mu wɔ Bible a wɔakyerɛ ase kɔ kasa bɛboro ɔha mu. Onyankopɔn din nyɛ nã wɔ Bible a wɔakyerɛ ase kɔ kasa ahorow pii mu te sɛ nea wɔka wɔ Afrika, Amerika, Asia, Europe, ne Pacific aman mu no. (Hwɛ kratafa 12 ne 13.) Nkyerɛkyerɛmu a yɛadi kan de ama no, ɛno ara bi na ɛmaa Bible asekyerɛfo de Onyankopɔn din baa Bible a ɛwɔ kasa ahorow yi mu. Kasa no bi wɔ hɔ a, nnansa yi ara na wɔrekyerɛ Kristofo Hela Kyerɛwnsɛm no ase akɔ mu. Saa Bible no bi ne Rotuman Bible (1999) a “Jihova” pue wom 51 wɔ nkyekyɛm mmiako mmiako 48. Batak (Toba) Bible (1989) a wɔkyerɛɛ ase wɔ Indonesia no nso, “Jahowa” pue wom 110.\nOnyankopɔn din a ɛwɔ Marko 12:29, 30 wɔ Bible a wɔkyerɛɛ ase kɔɔ Hawaii kasa mu\nEyinom nyinaa nti, ntease wom paa sɛ obi rekyerɛ Kristofo Hela Kyerɛwnsɛm no ase a, ɔde Onyankopɔn din Yehowa no bɛba mu. Ɛno nti na wɔn a wɔyɛɛ Wiase Foforo Nkyerɛase no nso yɛɛ saa. Wɔwɔ obu kɛse ma Onyankopɔn din no, na wosuro sɛ wobeyi biribi afi Onyankopɔn Asɛm mu.—Adiyisɛm 22:18, 19.\nKasa a Edidi So Yi Nyinaa, Onyankopɔn Din Wɔ Kristofo Hela Kyerɛwnsɛm no Mu\nKasa: Onyankopɔn Din\nEfate (Atifi fam): Yehova\nIliku (Lusengo): Yawe\nMpongwe (Myene): Jehova\nNaga, Rengma Atifi Fam: Jihova\nNengone (anaa Maré): Iehova\n(Kasa a wɔabobɔ din wɔ ha akyi no, kasa ahorow bi wɔ hɔ a, Onyankopɔn din a wɔatwa no tiaa wɔ ase hɔ nsɛm anaa nkyerɛkyerɛmu afã mu.)\nKasa bɛboro 120\n4-E Yesu Asase so Asetena Mu Nsɛm—Asɛnka Adwuma Kɛse a Yesu Yɛe Wɔ Galilea (Ɔfã 3) ne Yudea\n4-F Yesu Asase so Asetena Mu Nsɛm—Yesu Som Adwuma a Akyiri Yi Ɔyɛe Wɔ Yordan Apuei\n4-G Yesu Asase so Asetena Mu Nsɛm—Yesu Som Adwuma a Etwa To Wɔ Yerusalem (Ɔfã 1)\n4-H Yesu Asase so Asetena Mu Nsɛm—Yesu Som Adwuma a Etwa To Wɔ Yerusalem (Ɔfã 2)\n7 Israelfo Akwantu—Efi Egypt Rekɔ Bɔhyɛ Asase So\n15 Asɔrefie Bepɔw No—Yesu Bere So\nText Baabi a wubetumi atwe nneɛma akenkan Fa Sua Onyankopɔn Asɛm


Adebɔ | Nea Bible ka\nASƐM A ƐDA SO Intanɛt Dwumadibea Soronko\nMMOA A WƆDE MA ABUSUA NO Sɛnea Wobɛko Atia Atipɛnfo Nhyɛso\nBIBLE NO ADWENE Adebɔ\nNSASE NE NNIPA Italy Nsrahwɛ\nWƆBƆE ANAA? Ananse Ntontan a Ɛkyere Ade Ho Ahintasɛm\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch Efik English Estonian Ewe Finnish French Georgian German Greek Hebrew Hiligaynon Hungarian Icelandic Igbo Iloko Indonesian Italian Japanese Kinyarwanda Kirghiz Kirundi Korean Latvian Lithuanian Macedonian Malagasy Maltese Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swedish Tagalog Tahitian Thai Tigrinya Tsonga Tswana Turkish Twi Ukrainian Vietnamese Xhosa Zulu\nNyan! | January 2014\nOnyankopɔn de nna asia a emu biara yɛ nnɔnhwerew 24 na ɛbɔɔ asase sɛnea wɔn a wogye adebɔ di kyerɛ no?\n“Mfiase no Onyankopɔn bɔɔ ɔsoro ne asase.”—Genesis 1:1.\nOnyankopɔn bɔɔ amansan, a asase yi ka ho, mmere tenteenten ni—“mfiase no,” sɛnea Genesis 1:1 ka no. Ɛnnɛyi nyansahu gye tom sɛ amansan yi wɔ mfiase. Nyansahufo nhwehwɛmu bi a wɔyɛɛ nnansa yi kyerɛ sɛ amansan yi adi bɛyɛ mfe ɔpepepem 14.\nBible no ka “nna” asia adebɔ nso ho asɛm. Nanso, ɛnka sɛ nna no mu biara yɛ nnɔnhwerew 24. (Genesis 1:31) Nokwarem no, Bible no de asɛmfua “da” di dwuma de kyerɛ mmere ahorow bi tenten. Sɛ nhwɛso no, ɛka bere dodow a Onyankopɔn de bɔɔ ade nyinaa ho asɛm sɛ “da a Yehowa Nyankopɔn yɛɛ asase ne ɔsoro no.” (Genesis 2:4) Ɛda adi sɛ, saa “nna” a wɔde bɔɔ ade yi yɛ mfe mpempem pii.—Dwom 90:4.\nNsusuwii a ɛnteɛ a wɔn a wogye adebɔ di kura no betumi ama afoforo apo Bible no koraa. Nanso, sɛ asɛm a ɛfa adebɔ ho wɔ Bible mu no yɛ ampa a, ɛnde wubetumi anya emu “nyansa” a ɛdɔɔso no so mfaso.—Mmebusɛm 3:21.\nSo Onyankopɔn nam adannandi so na ɛbɔɔ nkwa wɔ asase so?\n“Onyankopɔn kae sɛ: ‘Akra a ɛte ase mmra sɛnea wɔn nyinaa su te.’”—Genesis 1:24.\nNEA BIBLE NO KA\nOnyankopɔn ammɔ nkwa wɔ ɔkwan biara so kɛkɛ na akyiri yi ɛdannan bɛyɛɛ nea edi mũ paa. Mmom no, ɔbɔɔ afifide ne mmoa sɛnea wɔn mu biara “su te,” ɛnna ɛno nso woo wɔn nsɛso “sɛnea wɔn su te.” (Genesis 1:11, 21, 24) Saa nhyehyɛe a akɔ so abesi nnɛ no ama nkwa a Onyankopɔn bɔe wɔ mfiase a na wokura “su” koro no ara no na ahyɛ asase yi so ma.—Dwom 89:11.\nBible no nka nneɛma ahorow pɔtee a yebetumi anya afi ade biako bi mu, te sɛ nea efi mmoa bi a wɔforo mmoa a wɔne wɔn sɛ mu ba na wotumi tena faako no. Bere a ebinom bu sɛ mmoa foforo a wɔwo wɔn no fi adannandi mu no, ɛnyɛ nkwa foforo bi na aba. Ɛnnɛyi nyansahu gye tom sɛ, bere tenten ni no, nsakrae a aba afifide ne mmoa ahorow mu no yɛ ketewaa bi.\nNea Bible ka fa mfitiase “abɔde ahorow” a nkwa wom ho a ɛne nyansahu hyia no ma yehu sɛ emu nsɛm a ɛfa nneɛma afoforo te sɛ abakɔsɛm ne nkɔmhyɛ ho no yɛ nokware.\nNneɛma a wɔde bɔɔ amansan yi no fi he?\n“M’ankasa me nsa na ɛtwee ɔsoro mu.”—Yesaia 45:12.\nOnyankopɔn na tumi nyinaa fi no. (Hiob 37:23) Eyi ho hia, efisɛ nyansahufo ahu sɛ yebetumi adan ahoɔden a yenya fi abɔde mu no ayɛ nneɛma afoforo. Bible ka sɛ “ahoɔden dodow” a wɔde bɔɔ amansan no Fibea ne Onyankopɔn. (Yesaia 40:26) Onyankopɔn ahyɛ bɔ sɛ ɔde ne tumi bedi dwuma de awowaw n’abɔde, efisɛ Bible no ka fa owia, ɔsram, ne nsoromma ho sɛ: “[Onyankopɔn] ma ne nyinaa gyina daa daa.”—Dwom 148:3-6.\nNsoromma ho nimdefo Allan Sandage, kae bere bi sɛ: “Nyansahu rentumi mma yenya nsɛmmisa a emu dɔ paa ho mmuae. Ɔkwan a amansan yi faa so bae no boro nyansahu so.” Ɛnyɛ adebɔ nkutoo na Bible no kyerɛkyerɛ mu ma ɛne nyansahu hyia, mmom no, ebua nsɛmmisa a nyansahu ntumi mmua—ebi ne, Dɛn nti na Onyankopɔn bɔɔ asase ne adesamma? *\n^ nky. 16 Sɛ wopɛ nsɛm pii a, hwɛ Dɛn na Bible Kyerɛkyerɛ Ankasa? nhoma no ti 3. Yehowa Adansefo na wotintimii. Ɛsan wɔ Intanɛt so wɔ www.jw.org.\nSo Onyankopɔn wɔ din, na odwen yɛn ho anaa?\nDɛn na Bible Ka Fa Adebɔ Ho?\nJanuary 2014 | Intanɛt Dwumadibea Soronko\nNYAN! January 2014 | Intanɛt Dwumadibea Soronko


2 Ahene 3 | Intanɛt So Bible| Wiase Foforɔ Nkyerɛaseɛ\n2 Ahene 3:1-27\n3 Ahab ba Yehoram+ bɛyɛɛ Israel hene wɔ Samaria, Yuda hene Yehosafat afe a ɛto so dunwɔtwe mu, na odii ade mfe dumien. 2 Ɔyɛɛ Yehowa ani+ so bɔne, to na anto ne papa+ ne ne maame de no; na Baal honi+ a ne papa yɛe+ no, oyi fii hɔ. 3 Nanso ɔfam Nebat ba Yeroboam bɔne+ a ɔyɛe a ɛmaa Israel nso yɛɛ bɔne+ no ho. Wantwe ne ho amfi ho. 4 Moab hene Mesa+ nso, na ɔwɔ nguan, na otuaa nguammaa mpem ɔha ne adwennini a wontwitwaa wɔn ho nhwi mpem ɔha maa Israel hene. 5 Na ɛbae sɛ bere a Ahab wui+ no, ɛhɔ ara na Moab hene tew Israel hene so atua.+ 6 Enti saa bere no, Ɔhene Yehoram siim fii Samaria kɔboaboaa+ Israel nyinaa ano. 7 Bio nso, ɔsoma kɔɔ Yuda hene Yehosafat nkyɛn sɛ: “Moab hene atew me so atua. Wo ne me bɛkɔ ne Moab akɔko?” Ɛnna ɔkae sɛ: “Mɛkɔ.+ Me ne wo nyinaa yɛ onipa biako. Me man ne wo man nso yɛ biako.+ M’apɔnkɔ ne w’apɔnkɔ yɛ biako.” 8 Afei obisaa no sɛ: “Ɔkwan pɔtee bɛn na yɛbɛfa so akɔ?” Na ɔkae sɛ: “Edom+ sare so kwan no.” 9 Israel hene ne Yuda hene ne Edom+ hene siim kɔe; wɔbɔɔ aporɔw twaa nnanson kwan, na na nsu nni hɔ mma dɔm no ne mmoa a wodi wɔn akyi no. 10 Ɛnna Israel hene kae sɛ: “Anyɛ yiye! Yehowa aboa ahene baasa yi ano sɛ ɔde wɔn rebɛhyɛ Moabfo nsa!”+ 11 Ɛnna Yehosafat bisae sɛ:+ “Yehowa diyifo biara nni ha anaa?+ Momma yɛmfa no so mmisa Yehowa.”+ Na Israel hene nkoa no biako buae sɛ: “Safat ba Elisa+ a na ɔde nsu gu Elia nsa so+ no wɔ ha.” 12 Ɛnna Yehosafat kae sɛ: “Yehowa asɛm wɔ n’anom.” Enti Israel hene ne Yehosafat ne Edom hene kɔɔ ne nkyɛn. 13 Na Elisa bisaa Israel hene sɛ: “Dɛn na me ne wo wɔ yɛ?+ Kɔ wo papa adiyifo+ ne wo maame adiyifo no hɔ.” Nanso Israel hene ka kyerɛɛ no sɛ: “Nka saa, efisɛ Yehowa aboa ahene baasa yi ano sɛ ɔde yɛn rebɛhyɛ Moabfo nsa.”+ 14 Ɛnna Elisa kae sɛ: “Sɛ́ asafo Yehowa a migyina n’anim no te ase yi,+ sɛ ɛnyɛ Yuda hene Yehosafat na mede m’ani ato n’anim a,+ anka merenhwɛ wo mpo na mahu wo.+ 15 Monkɔhwehwɛ sankubɔfo mmrɛ me.” Na bere a sankubɔfo no bɔɔ sanku+ no, Yehowa nsa+ baa no so. 16 Na ɔtoaa so kae sɛ: “Nea Yehowa aka ni, ‘Muntutu amoa wɔ subon yi mu baabiara;+ 17 na Yehowa aka sɛ: “Morenhu mframa, na morenhu sɛ osu retɔ; nanso nsu bɛhyɛ subon yi ma,+ na mobɛnom nsu afi mu,+ mo ne mo nyɛmmoa ne mo afieboa.”’ 18 Na eyi bɛyɛ ade ketewaa bi Yehowa ani so,+ na ɔde Moabfo bɛhyɛ mo nsa.+ 19 Kurow a wɔabɔ ho ban+ ne kurow pa biara, mommɔ no, na muntwa+ dua pa+ biara, na munsisiw nsu aniwa nyinaa, na momfa abo nsɛe asase pa biara.” 20 Na ɛbae sɛ anɔpa,+ bere a wɔbɔ aduan afɔre no,+ hwɛ! nsu fi Edom fam bae, na nsu hyɛɛ asase no so ma. 21 Moabfo nyinaa tee sɛ ahene no aba sɛ wɔne wɔn rebɛko. Enti wɔfrɛfrɛɛ mmarima, efi wɔn a wotumi kura akode+ so rekɔ nyinaa, na wokogyinagyinaa ɔhye so. 22 Bere a wɔsɔree anɔpahema no, owia tɔɔ nsu no so, na Moabfo a wogyinagyina ɔfã nohoa no hui sɛ nsu no ayɛ kɔɔ sɛ mogya. 23 Ɛnna wɔkae sɛ: “Mogya! Ahene no atotɔ nkrante ano; wɔakunkum wɔn ho. Enti Moabfo, monkɔfa asade!”+ 24 Bere a wɔbaa Israelfo nsra mu no, ɛhɔ ara na Israelfo+ no sɔre tow hyɛɛ Moabfo no so, na woguan fii wɔn anim.+ Ɛno nti wɔbaa Moabfo mu, na wɔreba nyinaa na wɔrekunkum Moabfo no. 25 Wɔbɔɔ nkurow+ no, na wɔn nyinaa totow wɔn abo guguu asase pa biara so de hyɛɛ so ma; wosisiw nsu aniwa+ nyinaa na wotwitwaa nnua pa+ nyinaa kosii sɛ ɛkaa Kir-Hareset+ abo nko wɔ hɔ; ataabo towfo kotwaa ho hyiae, na wofii ase sɛee no. 26 Bere a Moab hene hui sɛ ɔko no mu ayɛ den ama no no, ɛhɔ ara na ɔfaa mmarima ahanson a wokurakura nkrante sɛ ɔrekɔ Edom hene+ so, nanso wɔantumi. 27 Ɛnna ɔfaa n’abakan a obedi n’ade de no bɔɔ ɔhyew afɔre+ ɔfasu no ho. Na abufuw kɛse baa Israel so, na wofii ne ho kɔɔ wɔn asase so.\n2 Ahene 3


Exodus 7 | Intanɛt So Bible| Wiase Foforɔ Nkyerɛaseɛ\nYehowa hyɛɛ Mose den (1-7)\nAaron poma dan ɔwɔ kɛse (8-13)\nƆhaw 1: nsu dan mogya (14-25)\n7 Afei Yehowa ka kyerɛɛ Mose sɛ: “Hwɛ, mayɛ wo sɛ Onyankopɔn* ama Farao, na wo ara wo nua Aaron na ɔbɛyɛ wo diyifo.+ 2 Nea maka akyerɛ wo nyinaa, ka kyerɛ wo nua Aaron na ɔno nso nka nkyerɛ Farao, na ɔbɛma Israelfo no afi n’asaase so akɔ. 3 Nanso mɛma kwan ama Farao koma apirim,+ na mɛyɛ nsɛnkyerɛnne ne anwonwade bebree wɔ Egypt asaase so.+ 4 Ne nyinaa akyi, Farao rentie mo, na mɛteɛ me nsa wɔ Egypt so, na mede asotwe* akɛse beyi me dɔm,* Israelfo a wɔyɛ me nkurɔfo no afi Egypt asaase so.+ 5 Afei sɛ mede me nsa ka Egypt na miyi Israelfo no fi wɔn mu a, ɛno na Egyptfo behu paa sɛ mene Yehowa.”+ 6 Ɛnna Mose ne Aaron kɔyɛɛ nea Yehowa kae sɛ wɔnyɛ no. Wɔyɛɛ saa pɛpɛɛpɛ. 7 Bere a wɔne Farao kɔkasae no, na Mose adi mfe 80, na na Aaron nso adi mfe 83.+ 8 Afei Yehowa ka kyerɛɛ Mose ne Aaron sɛ: 9 “Sɛ Farao ka sɛ, ‘Monyɛ anwonwade’ a, ka kyerɛ Aaron sɛ, ‘Tow wo poma no to Farao anim.’ Ɛbɛdan ɔwɔ kɛse.”+ 10 Enti Mose ne Aaron kɔɔ Farao anim, na wɔyɛɛ nea Yehowa kae sɛ wɔnyɛ no pɛpɛɛpɛ. Aaron tow ne poma no too Farao ne n’ahemfi mpanyimfo anim, na ɛdan ɔwɔ kɛse. 11 Na Farao nso frɛfrɛɛ anyansafo ne asumanfo no bae, na Egypt akɔmfo+ no nso de wɔn asumansɛm yɛɛ saa ara.+ 12 Wɔn mu biara tow ne poma too fam na ebiara dan ɔwɔ kɛse, na Aaron poma no memenee wɔn mpoma no. 13 Nanso Farao kɔɔ so ara pirim ne koma,+ na sɛnea na Yehowa aka no, wantie wɔn. 14 Afei Yehowa ka kyerɛɛ Mose sɛ: “Farao koma yɛ den.+ Ɔmpɛ sɛ ɔma nkurɔfo no kɔ. 15 Kɔ Farao nkyɛn anɔpa. Hwɛ! Ɔbɛkɔ nsu no ho. Enti kohyia no wɔ Asubɔnten Nil no ho; worekɔ a, fa poma a ɛdan ɔwɔ no kura.+ 16 Ka kyerɛ no sɛ, ‘Hebrifo Nyankopɔn Yehowa na wasoma me wo nkyɛn,+ na waka sɛ: “Ma me nkurɔfo no nkɔsom me wɔ sare so,” nanso ebesi nnɛ wuntiei. 17 Nea Yehowa aka ni: “Eyi na ɛbɛma woahu sɛ mene Yehowa.+ Mede poma a ekura me yi rebɛbɔ Asubɔnten Nil mu na ɛbɛdan mogya. 18 Na Nil mu mpataa bewuwu ama nsu no abɔn kankaankan, na Egyptfo rentumi nnom Nil mu nsu.”’” 19 Afei Yehowa ka kyerɛɛ Mose sɛ: “Ka kyerɛ Aaron sɛ, ‘Fa wo poma na teɛ wo nsa kyerɛ Egypt nsu so,+ wɔn nsubɔnten, asuasu,* atare,+ ne wɔn nsu a ɛtaataa hɔ nyinaa so, na ɛnnan mogya.’ Na mogya bɛba Egypt asaase so baabiara, nneɛma a wɔde nsu gu mu a wɔde nnua ayɛ, ne nea wɔde abo ayɛ nyinaa mu.” 20 Nea Yehowa kae sɛ Mose ne Aaron nyɛ no, saa na wɔyɛe; wɔyɛɛ no ntɛm ara. Ɔmaa ne poma so de bɔɔ nsu a ɛwɔ Asubɔnten Nil mu no mu wɔ Farao ne ne nkoa anim, na asubɔnten no mu nsu nyinaa dan mogya.+ 21 Afei mpataa a ɛwɔ asubɔnten no mu wuwui,+ na asubɔnten no bɔnee. Enti Egyptfo no antumi annom Nil mu nsu,+ na mogya baa Egypt asaase so baabiara. 22 Egypt akɔmfo no nso de nyankomade yɛɛ saa ara,+ enti Farao kɔɔ so pirim ne koma, na sɛnea na Yehowa aka no, wantie wɔn.+ 23 Afei Farao san kɔɔ ne fi, na wamfa nea asi yi nso anyɛ asɛm. 24 Na Egyptfo nyinaa fii ase tutuu mmura wɔ Nil ho baabiara de pɛɛ nsu a wɔbɛnom, efisɛ na wontumi nnom Nil mu nsu. 25 Bere a Yehowa maa Nil dan mogya no, nnanson twaam.\n^ Nt., “mayɛ wo Onyankopɔn.”\n^ Nt., “atemmu.”\n^ Nt., “m’asafo.”\n^ Kyerɛ sɛ, Nil asuasu.


Owura Martin Amidu Yɛ Manbɔɛfoɔ - HOT STORIES GHANA\nOwura Martin Amidu Yɛ Manbɔɛfoɔ\nƐfiti ɛda a Owura Martin Amidu a Ɔmanpanin Nana Addo yii no sɛ Ɔman Ghana kwaadubɔni soronko kɛseɛ (Special Prosecutor), twerɛɛ krataa tententen a ɛfiri Bono kɔsi Yaane, faa ne dwumadie a ɔde ato fam no ho no, mede maso atoto fam, atietie ahunu sɛ, Papa no yɛ manbɔɛfoɔ.\nƆnfata sɛ ɔsra yɛn y’afiem’ mpo a yɛto no akonwa ma ɔtena soɔ.\nƐne sɛn? Ɛsane sɛ Abibifoɔ wɔ abɛbuo bi sɛ: sɛ bomokyikyie firi nsuo ase bɛka sɛ dɛnkyɛm awu a yɛnye no akyinye nti, saa Owura Martin Amidu yi de Ghanaman mma akoma regoro atoprɛ.\nƐnɛ a, wei yɛ krɔmfoɔ, ɔkyena a, asimasi repɛ me akum me ɛsan sɛ maka sɛ ɔyɛ kɛtɛasehyɛ ne prɔyɛ.\nƆdii kan de yɛɛ aban dadaa a atwam kɔ no, ɛyɛ Kyiniyɛ Akatamanso (NDC) Aban. Gokafoɔ se: “yɛ reyi kwan na annka wo dan a, wose ɔkwan yi tene”. Osono Kokuroko (NPP) a na ɔnni Aban mu no yɛɛ nhwɛ hann, maa saa Papa Amidu yi twee Aban a na ɔwɔ soɔ saa brɛ no dontori mu, kakyerɛɛ wiase aman nyinaa sɛ Ɔmanpanin Mahama yɛ ɔkromfoɔ takyiamoa a prɔyɛ ne kɛtɛasehyɛ adware ɔne N’aban sɛ dudɔɔ.\nƐtɔ da a, sɛ saa Manbɔɛfoɔ Martin Amidu yi twerɛ saa animguaseɛ krataa yi bi fa Manpanin Mahama ho a, na manfoɔ no nyinaa bu afu sɛ, ɛte saa deɛ a, yɛnsɛn no ahoma, anaa yɛ mfa awiyammoɔ nhyɛ nekɔn, nto no ntwene ɛpo bunu mu, deɛ ɛhɔ dɔ. Ɛnyɛ nwanwa sɛ saa ne krataa twerɛ no mpo dii mu atimtimban maa Kyiniyɛ Akatamanso dii nkyo wɔ mfeɛ mpem-mienu-ne du-nsia (2016) abatoɔ no mu.\nHwɛ, anaano a yɛ’dwene yɛnho, ‘ɛsu Omanpanin dadaa Rawlings a wate atemono atoa nananom wɔ nseɛdo, Owura Manbɔɛfoɔ Martin Amidu de krataa tenten foforɔ akɔma Manpanin Nana Addo sɛ ɔde ne dwumadie aba awieɛ. Ɔhaahaa nani kaa nsɛm to Ɔmanpanin no ne N’aban so a, woyɛ badwenba, na wogyene wani hwɛ mu komm a, wohunu sɛ ɛyɛ nkotomposɛm ne nnabrabasɛm a ɔde retu mfuturo agu manfoɔ no ani akata nanimguaseɛ so.\nWo, Martin Amidu, ankane “citizen vigilante”, mfeɛ mienu akyi ni a yɛpaa wo hyɛɛ saa Kwaadubɔfoɔ Soronko (SP) yi dibea, wontumi mmɔɔ anomaba mpo kwaadu wɔ prɔyɛ ne kɛtɛasehyɛ ho. Ɛnyɛ mpo Ɔmanpanin Mahama a wosii nekɔn so, miaa nekɔn, amma wannya ahome kɔsii sɛ Ghanafoɔ hwimm neto akonwa no.\nNa Agyapa nsɛmsɛm a sikatua nkɔdii obi nsam, a ɛbaa yɛ nkyɛreɛ, na wode rebɛdi akonkosɛm wɔ yɛnso sɛ mmaa nto nwom mferɛ wo, meboa. Gyabrɛ ataseɛ-ataseɛ aka wo, wahu?\nGhanaman aduru bea a yɛhia wɔn wɔwɔ ɔman noho dɔ di dwuma, na y’apagya yafasuo agyina branee bio.\nƐnyɛ wɔn a wɔsusu sɛ obi redidi agya no nti, sɛ w’anhyɛ ɔno nso afono mu ma a, ɛnneɛ saa Aban koro no nwiri ngu. Sɛ ɛbɛkɔ goal deɛ ɛnkɔ corner.\nWo, Owura Martin Amidu, y’ahunu wo, wo bosome na ɛda so yi, obiara mmfa wo nhyɛ taa mpo, na nka mpo sɛ ɔde w’asɛm ayɛ ahiasɛm.\nSika puduo kyenkyinenkye pepepeepee a Aban de too wo fotoɔ mu sɛ fa bɔ Kwaadubɔ Asoeɛ (OSP) no ho bra no, ɛyɛɛ dɛn na ɛda so da hɔ ma mfuturo rebɔ no yi? Sɛ nka Aban Fotosanfoɔ no de maa wo sɛ wo nni, mmfa nhyɛ w’afuru ma a, anka yɛbɛhunu akyire asɛm mpo?\nƐnyɛ saa sikakoro no bi ara na wode bɛtua w’adwumayɛfoɔ no ka, a wo ne w’abɛdiakyire no a wose yɛntuaa no ka no ɛka ho bie?\nY’abrɛ wo. Bea a Ghana aduru no, yɛrepem akɔ Bɔhyɛ Asaase no so, yɛnne bere mma wɔn a wɔkura nhoma, retwe yɛnkankorɔ kɔ akyi, ɛsan wɔn afu, ne tirimpɔbɔne nti.\nNyankopɔn nhyira Ghanaman, na Ɔma yɛn daadaa asomdwie wɔ abatoɔ afe yi mu, ne nakyi daa afe nyinaa.\nƆtwerɛfoɔ no ne: Kwasi Yeboah (Sir Lord)


Galaćanima 2 CRO - Galatifo 2 AKCB\nPaulo Ne Asomafo A Wɔaka No\n1Me ne Barnaba san kɔɔ Yerusalem Mfe dunan akyi. Mede Tito nso kaa me ho. 2Mekɔe, efisɛ Onyankopɔn na ɔdaa no adi kyerɛɛ me se menkɔ. Me ne mpanyimfo no yɛɛ nhyiamu wɔ kokoa mu kyerɛkyerɛɛ asɛmpa a meka kyerɛɛ amanamanmufo no kyerɛɛ wɔn. Na mempɛ sɛ mʼadwuma a mayɛ dedaw ne nea migu so reyɛ no yɛ ɔkwa. 3Ɛwɔ mu sɛ me boafo Tito yɛ Helani de, nanso wɔanhyɛ no sɛ ontwa twetia. 4Asɛm yi sii, efisɛ na anuanom bi a wɔnyɛ nokwafo awia wɔn ho abɛfra yɛn mu a wɔrehwehwɛ ahofadi a yɛwɔ wɔ Kristo Yesu mu, na wɔde yɛn ayɛ nkoa. 5Yɛamma wɔn mu kwan koraa, esiane pɛ a na yɛpɛ sɛ nokware a ɛwɔ Asɛmpa no mu no bɛtena mo mu no nti.\n6Sɛnea wɔn a wɔfa wɔn ho sɛ wɔyɛ atitiriw no te biara no, meka se minhu wɔn ntam nsonoe biara. Onyankopɔn nhwɛ nnipa ho mmu atɛn; saa mpanyimfo no mfaa adwene foforo biara mmɛkaa mʼasɛm no ho. 7Na mmom wohuu sɛ Onyankopɔn de adwuma no ahyɛ me nsa sɛ menka Asɛmpa no nkyerɛ amanamanmufo sɛnea ɔde adwuma no hyɛɛ Petro nsa sɛ ɔnka Asɛmpa no nkyerɛ Yudafo no ara pɛ. 8Na Onyankopɔn a ɔnam Petro so yɛ adwuma sɛ Yudafo mu somafo no ara na ɔnam me so yɛ adwuma wɔ amanamanmufo mu, sɛnea Petro yɛ Yudafo mu adwuma no pɛ. 9Yakobo, Petro ne Yohane a na wɔfa no sɛ wɔyɛ mpanyimfo no gye too mu se, Onyankopɔn ama me adwuma sononko bi sɛ minni, enti wokyiaa me ne Barnaba. Wɔpenee so se yɛnyɛ adwuma wɔ amanamanmufo no mu na wɔn nso wɔnyɛ adwuma wɔ Yudafo no mu. 10Nea wɔkae ara ne sɛ yɛnkae ahiafo wɔ wɔn kuw no mu sɛnea mepɛ sɛ meyɛ no.\n11Bere a Petro baa Antiokia no, mesɔre tiaa nea ɔreyɛ no mu wɔ bagua mu, efisɛ na ɔreyɛ mfomso. 12Ansa na mmarima bi a Yakobo somaa wɔn no beduu hɔ no, na Petro ne anuanom amanamanmufo no to nsa didi. Nanso akyiri a nnipa no bedui no, ɔtwee ne ho a ɔne wɔn annidi bio, efisɛ na osuro wɔn a wɔpɛ sɛ wotwa amanamanmufo twetia no. 13Anuanom Yudafo a wɔaka no yɛɛ sɛ ahufo de wɔn ho bɔɔ Petro maa Barnaba nso de ne ho kɔbataa wɔn.\n14Mihuu sɛ nea wɔreyɛ no ne Asɛmpa no bɔ abira no, mekaa wɔ Petro ne bagua no anim se, “Woyɛ Yudani a mprempren wunni Yudafo amanne so bio. Adɛn nti na wohyɛ amanamanmufo sɛ wonni Yudafo amanne so?\n15“Yɛn a yɛyɛ Yudafo fi yɛn awo mu a yɛnyɛ amanamanmufo nnebɔneyɛfo no 16nim sɛ ansa na obi bedi bem wɔ Onyankopɔn anim no, na gye sɛ wagye Yesu Kristo adi a ɛnyɛ sɛ ɔbɛyɛ nea mmara no hwehwɛ sɛ ɔnyɛ no. Yɛn nso, yɛagye Kristo Yesu adi sɛnea yɛnam so bedi bem wɔ Onyankopɔn anim; efisɛ ɛnam gyidi so na wobebu yɛn bem, na ɛnyɛ mmara no apɛde a yɛyɛ no so.\n17“Sɛ yɛpɛ sɛ wobu yɛn bem wɔ Kristo mu na sɛ ɛda adi sɛ yɛn nso yɛyɛ nnebɔneyɛfo a, na ɛkyerɛ sɛ Kristo pene bɔne so? Ɛnte saa koraa. 18Na sɛ mifi ase yɛ nea magyae a, na ɛkyerɛ sɛ meyɛ mmaratofo.\n19“Efisɛ mpɛn dodow a mepɛɛ sɛ medi mmara no so no, mmara no buu me fɔ. Mmara no ankasa akum me. Ɛno nti minni mmara no tumi ase bio, sɛnea ɛbɛyɛ a mɛtena ase ama Onyankopɔn mmom. Wɔabɔ me ne Kristo asennua mu, 20enti ɛnyɛ me na mete ase bio, na mmom Kristo no na ɔte me mu. Saa asetena a mete mu mprempren yi, mete ase wɔ Onyankopɔn Ba no a ɔdɔ me na ɔde ne nkwa maa me no gyidi mu. 21Mempo Onyankopɔn adom no. Sɛ onipa nam Mmara so fata Onyankopɔn anim a, na ɛkyerɛ sɛ Kristo wu a owui no yɛ ɔkwa.”\nAKCB : Galatifo 2


Hwan ne Kristoni?\nNkwagyeeɛ kwan ne deɛn?\nSo Onyankopɔn te ase?\nHwan ne Yesu Kristo?\nAsɛmbisa: Hwan ne Kristoni?\nMmuaeɛ: Kristoni ne obi a ɔgye Yesu di anaa nso sɛ ɔgye Yesu nkyerɛkyerɛ di. Ɛwom sɛ, saa nkyerɛkyerɛmu yi yɛ deɛ nso Twerɛ Kronkron ma yɛhunu sɛ ɛnyɛ ɛno ara no no. Yɛhu asɛmfua Kristoni mprensa wɔ Apam foforɔ mu.(Asomafoɔ no nnwuma 11:26; 26:28; 1 Petro 4:16). Antiokia na wɔdii kan too asuafoɔ no din Kristofoɔ. Na wɔn suban ne wɔn nneyɛeɛ sɛ Kristo. Kristoni kyerɛ obi a ɔdi Kristo akyi.\nAwerɛhosɛm ne sɛ, asɛm Kristoni asesa abɛyɛ obi a ɔkɔ asɔre, anaa obi a n’abrabɔ yɛ a mpo ɔnnye Yesu nni. Nnipa dodoɔ no ara na wɔfrɛ wɔn ho Akristofoɔ ɛfiri sɛ wɔkɔ asɔre, anaa wɔte ɔman a Kristosom wɔ mu. Nanso asɔrekɔ, ayamyɛ, ne suban pa mma obi nyɛ Kristoni. Mpanin sɛ, wowura fononoo mu a na wo nnanee paanoo. Saa ara nso na sɛ wokɔ asɔre a, na wo nnanee Kristoni. Mpo asɔreba a woyɛ, ne sika a wotua no wɔ asɔre mu mma wo nyɛ Kristoni.\nTwerɛ Kronkron sɛ yɛn papa yɛyɛ no mpo yɛ ntomagu afiafi wɔ Nyankopɔn anim. Tito 3:5 sɛ, ‘ɛmfiri tenenee mu nnwuma a yɛayɔ mu, na mmom ɔno ara ne mmɔborɔhunu nti na ɛmaa no faa awo foforɔ adwareɛ ne Honhom Kronkron foforɔyɛ so gyee yɛn nkwa.’ Okristoni ne obi a Nyankopɔn awo no foforɔ (Yohane 3:3; Yohane 3:7; 1 Petro 1:23) na ɔde ne ho ato Yesu Kristo so. Efesofoɔ 2:8 ka kyerɛ yɛn sɛ, ‘na adom na wɔde nam gyidie so agye mo nkwa, ɛmfiri mo ara, ɛyɛ Nyankopɔn akyɛdeɛ.’\nNokorɛ Kristoni ne obi a ɔde ne gyidie ne ne werɛ ahyɛ Yesu Kristo mu sɛ, Yesu wu tua ne bɔne so ka na ne nnansa akyi no ɔsɔree. Yohane 1:12 ka sɛ, Na dodoɔ a wɔgyee no no, wɔn a wɔgye ne din die no, ɔmaa wɔn tumi sɛ wɔnyɛ Nyankopɔn mma.’ Nokorɛ Kristoni ne obi a ɔdɔ ne yɔnko na afei odi Nyankopɔn asɛm so (1 Johane 2:4,10). Nokorɛ Kristoni yɛ Nyankopɔn ba a ɔnam Yesu Kristo so anya nkwa foforɔ.\nNea wokenkan yi ama wasi gyinaeɛ sɛ wobɛdi Yesu akyi anaa? Sɛ ɛte saa, mia asɛm a ɛse ‘Megye Kristo adi nni da yi’ yi so.\nSan kɔ baabi a Twi wɔ no\nSo wowɔ daa nkwa?\nWanya bɔne fafire?\nNkwagyeeɛ kwan ne deɛn? So Onyankopɔn te ase? Hwan ne Yesu Kristo?


Luka 20 - Nkwa Asem (NA-TWI) | Biblica América Latina\nLuka 20 - Nkwa Asem (NA-TWI)\n1Da bi a Yesu rekyerɛkyerɛ wɔ asɔredan mu no, asɔfo mpanyin, mmara no akyerɛkyerɛfo ne ɔman no mu mpanyin kobisaa no se, 2 ”Tumi bɛn na wowɔ a wode yɛ saa nneɛma yi; na hena nso na ɔmaa wo saa tumi no?”\n3 Yesu buaa wɔn se, “Me nso mewɔ asɛm bi bisa mo. Monka nkyerɛ me. 4 Tumi bɛn na Yohane de bɔɔ asu; efi Onyankopɔn anaa efi nnipa?”\n5 Wɔfaa ho adwene kae se, sɛ yɛka se, efi Onyankopɔn a, obebisa yɛn se, ‘ɛnne, adɛn nti na moannye no anni?’ 6 “Sɛ nso yɛka se, efi onipa a, ɔman mu no nyinaa besiw yɛn abo, efisɛ, wonim sɛ Yohane yɛ odiyifo.” 7 Ewiee ase no, wobuae se, “Yennim.”\n8 Yesu nso ka kyerɛɛ wɔn se, “Ɛnne me nso meremma mo mo asɛmmisa no ho mmuae.”\n9 Yesu buu wɔn bɛ bi se, “Ɔbarima bi yɛɛ bobefuw de hyɛɛ apaafo bi nsa sɛ wɔnhwɛ so mma no. Eyi akyi otuu kwan kɔɔ akyirikyiri baabi kɔtenaa hɔ kyɛe. 10 Bobetew bere dui no, ɔbarima yi somaa ne somfo sɛ onkogye aduaba no bi mmrɛ no. Nanso apaafo no boroo no ma ɔsan kɔɔ nsapan. 11 Ɔsomaa ɔsomfo foforo maa ɔno nso wɔboroo no, bɔɔ no adapaa, ma ɔkɔɔ nsapan. 12 Ɔsan somaa ɔsomfo foforo na ɔno mpo de, wopirapiraa no pamoo no.\n13 “Eyi maa bobefuw wura no kae se, ‘Dɛn na menyɛ bio? Mɛsoma me ba a medɔ no no akɔ wɔn nkyɛn na ɔno de ebia wɔbɛfɛre no.’\n14 “Nanso bere a apaafo no huu no no, wɔkae se, ‘Odiadefo no ni, momma yenkum no na yɛmfa n’agyapade no.’ 15 Wɔtwee no fii afuw no mu kokum no. Mugye di sɛ dɛn na afuw wura no bɛyɛ saa apaafo yi? 16 Ɔbɛba abekum saa apaafo yi na ɔde afuw no ama afoforo.” Nnipa a wɔretie Yesu no kae se, “Ɛmpare yɛn!”\n17 Yesu hwɛɛ wɔn dinn bisaa wɔn se, “Ɛnne na nea wɔakyerɛw se, ‘Ɔbo a adansifo apo no, ɛno ara na abɛyɛ tweatibo’ no ase ne dɛn? 18 Obiara a ɔbɛhwe ɔbo no so no, obebubu na nea ɔbo no bɛhwe ne so no, ɛbɛpɛtɛw no.” 19 Esiane sɛ mmara no akyerɛkyerɛfo ne asɔfo mpanyin no hui sɛ Yesu buu bɛ no tiaa wɔn nti, wɔhwehwɛɛ ɔkwan a wɔbɛfa so akyere no saa bere no ara mu nanso esiane nnipa a na wɔwɔ hɔ no nti, na wosuro.\nTowgye ho asɛmmisa\n20 Esiane sɛ ɔpɛ ara na na nnipa no pɛ sɛ wɔkyere Yesu nti, wɔtetɛw no maa nnipa bi kɔɔ ne nkyɛn sɛnea ɛbɛyɛ a wobenya n’anom asɛm bi agyina so akyere no na wɔde no akɔ aban mu. 21 Saa nnipa yi bisaa Yesu se, “Kyerɛkyerɛfo, yenim sɛ woyɛ ɔnokwafo, wonyɛ nyiyimu na wokyerɛ nokware kwan a wɔnam so kɔ Onyankopɔn nkyɛn. 22 Enti eye sɛ yetua tow ma Kaesare aban anaasɛ enye?”\n23 Yesu huu wɔn adwemmɔne no, ɔka kyerɛɛ wɔn se, 24 “Momma me sika. Hena mfonini ne din na ɛwɔ so yi?” Wobuaa no se, “Ɛyɛ Kaesare de.”\n25 Yesu ka kyerɛɛ wɔn se, “Ɛnne momfa Kaesare de mma Kaesare na momfa Onyankopɔn de mma Onyankopɔn.” 26 Yesu mmuae a ɔmaa wɔn no yɛɛ wɔn nwonwa na wɔn adwemmɔne no nso kaa wɔn tirim.\nOwusɔre ho asɛmmisa\n27 Sadukifo bi a wonnye owusɔre nni baa Yesu nkyɛn bebisaa no se, 28 “Kyerɛkyerɛfo, Mose mmara no kyerɛ yɛn sɛ, sɛ ɔbarima bi wɔ yere na ɔne no anwo na owu a, ne nua tumi ware no ne no wo mma ma owufo no. 29 Anuanom baason bi tenaa ase. Ɔpanyin a ɔwɔ mu no waree ɔbea a ɔne no anwo na owui. 30 Ne nua a odi n’akyi no waree no nanso ɔne no anwo na owui. 31 Anuanom a wɔaka no nyinaa nso waree no a obiara ne no anwo na wowuwui. 32 Akyiri yi ɔbea no nso wui. 33 Yɛn asɛmmisa ne sɛ, esiane sɛ ɔbea yi waree anuanom yi nyinaa nti, owusɔre da no, wɔn mu hena na ɔbea yi bɛyɛ ne yere?”\n34 Yesu buae se, “Asase yi so na nnipa dwen aware ho. 35 Na wɔn a owusɔre da no wobenya kwan akɔ Onyankopɔn Ahenni no mu de, aware ho renhia wɔn. 36 Na owu nso nni hɔ mma wɔn bio, efisɛ, wɔbɛyɛ sɛ ɔsoro abɔfo. Esiane sɛ wɔasɔre afi awufo mu no nti, wɔyɛ Onyankopɔn mma.\n37 “Afei mo asɛmmisa a ɛfa owusɔre ho no nso, Mose ma yehuu no pefee sɛ, owusɔre wɔ hɔ. Efisɛ, n’asɛm a ɔkyerɛw faa wura a na ɛredɛw no ho no ɔbɔ Abrahan Nyankopɔn, Isak Nyankopɔn ne Yakob Nyankopɔn din. 38 Eyi kyerɛ sɛ, Onyankopɔn yɛ ateasefo Nyankopɔn na ɔnyɛ awufo Nyankopɔn, efisɛ, obiara a ɔde ne ho to Onyankopɔn so no, sɛ owu mpo a, obenya nkwa a enni awiei.”\n39 Mmara no akyerɛkyerɛfo no mu bi kae se, “Kyerɛkyerɛfo, woabua no yiye.”\n40 Na obiara antumi ammisa no asɛm biara bio.\nHena ba ne Kristo no?\n41 Yesu bisaa wɔn se, “Adɛn nti na wɔka se Kristo no yɛ Dawid ba? 42 Efisɛ Dawid ka wɔ ne Nnwom no mu se, ‘Awurade ka kyerɛɛ me wura se, “Tena me nifa so 43 kosi sɛ mɛma woadi w’atamfo so nkonim.” ‘ 44 Sɛ Dawid frɛ Kristo no ‘Me wura’ a, ɛyɛ dɛn na Kristo no ayɛ ne ba ne ne Nyankopɔn?”\nMmara no akyerɛkyerɛfo no suban\n45 Bere a nnipa no retie no no, Yesu danee n’ani ka kyerɛɛ n’asuafo no se, 46 “Monhwɛ mo ho so yiye wɔ mmara no akyerɛkyerɛfo no ho. Bere biara wɔpɛ sɛ wɔhyɛ ntade pa, hwehwɛ sɛ nnipa hu wɔn bagua mu a, wɔde obu kyia wɔn, na sɛ wɔkɔ asɔredan mu nso a, wɔtena mpanyin tenabea. Saa ara nso na sɛ wɔkɔ apontow ase a, wɔtena mpanyin tenabea. 47 Wɔbɔ mpae atenten ma nnipa hu sɛ wɔresom Onyankopɔn nanso wosisi akunafo. Eyi nti wobenya asotwe a emu yɛ duru.”\nNA-TWI : Luka 20


Mateo 5 NA-TWI - Ewangelia według św. Mateusza 5 SZ-PL | Biblica América Latina\nMateo 5 NA-TWI - Ewangelia według św. Mateusza 5 SZ-PL\n1Yesu huu nnipakuw no saa no, ɔkɔɔ bepɔw bi so. Ɔtenaa ase no, n’asuafo no kɔɔ ne nkyɛn. 2 Ofitii ase kyerɛkyerɛɛ wɔn se,\n3 “Nhyira ne wɔn a wonim sɛ wɔyɛ ahiafo wɔ honhom mu, na wɔn na ɔsoro ahenni yɛ wɔn dea. 4 Nhyira ne wɔn a wɔn werɛ ahow, na wɔn na Onyankopɔn bɛkyekye wɔn werɛ. 5 Nhyira ne ahobrɛasefo, na wɔn na Onyankopɔn bɛma wɔadi asase so.\n6 “Nhyira ne wɔn a wɔn pɛ ne sɛ wɔbɛyɛ Onyankopɔn apɛde, na wɔn na Onyankopɔn bɛma wɔn nea ehia wɔn. 7 Nhyira ne wɔn a wohu mmɔbɔ, na wɔn na Onyankopɔn behu wɔn mmɔbɔ. 8 Nhyira ne wɔn a wɔn koma mu tew, na wɔn na wɔbehu Onyankopɔn. 9 Nhyira ne apatafo, na wɔn na Onyankopɔn bɛfrɛ wɔn ne mma. 10 Nhyira ne wɔn a esiane sɛ wɔyɛ Onyankopɔn apɛde nti wɔtaa wɔn, na wɔn na ɔsoro ahenni no yɛ wɔn dea.\n11 “Nhyira ne mo a me din mu nti, wɔyaw mo, taa mo, twa atoro, ka asɛmmɔne to mo so. 12 Momma mo ani nnye na monsɛpɛw mo ho efisɛ, mowɔ akatua a ɛso wɔ ɔsoro. Munhu sɛ saa ara na wɔtaa adiyifo a wɔdii mo kan no.\n13 “Mone asase yi so nkyene. Sɛ nkyene dɛ yera a, ɔkwan bɛn so na wɔbɛfa ama ayɛ nkyene bio? Enye mma hwee bio, gye sɛ wohwie gu na nnipa tiatia so. 14 Mone wiase kanea. Kurow a ɛda bepɔw so no ntumi nhintaw. 15 Wɔnsɔ kanea mfa nsie, na mmom, wɔde si petee mu na ahyerɛn ama wɔn a wɔwɔ ofi no mu no nyinaa. 16 Saa ara na momma mo nneyɛe pa nna adi mma nnipa nhu na wɔnam so ahyɛ mo Agya a ɔwɔ soro no anuonyam.\n17 “Munnsusuw sɛ maba sɛ merebɛsɛe Mose mmara no ne adiyifo no nkyerɛkyerɛ no. Na mmom, maba sɛ, merebɛhyɛ no ma, sɛnea ne nyinaa bɛba mu pɛpɛɛpɛ. 18 Munhu sɛ, ɔsoro ne asase da so wɔ hɔ yi, mmara no mu biribiara rensakra da kosi sɛ ne nyinaa bɛba mu. 19 Eyi nti, obiara a obebu mmara no mu fa bi so, na ɔbɛkyerɛkyerɛ afoforo ama wɔn nso abu mmara no mu fa bi so no, bɛyɛ akumaa ɔsoro ahenni mu. Na obiara a obedi mmara no so na ɔbɛkyerɛkyerɛ afoforo ama wɔn nso adi mmara no so no, bɛyɛ kɛse ɔsoro ahenni mu.\n20 “Enti merebɔ mo kɔkɔ sɛ, sɛ mopɛ sɛ mokɔ ɔsoro ahenni mu de a, gye sɛ moyɛ Onyankopɔn apɛde sen nea mmara no akyerɛkyerɛfo ne Farisifo no yɛ no.\n21 “Mose mmara no ka se, ‘Nea odi awu no, ɔno nso ɛsɛ sɛ wokum no bi.’ 22 Na me de, nea mereka ne sɛ, obiara a ne bo befuw ne nua no, wobebu no atɛn. Bio, obiara a ɔbɛyaw ne nua no, wɔbɛfrɛ no mpanyin anim. Afei obiara a ɔbɛka akyerɛ ne nua se ‘Ogyimifo’ no, ɔbɛkɔ amanehunu gya mu.\n23 “Enti sɛ ɛba sɛ worekɔbɔ afɔre, na wokae sɛ wo ne wo nua wɔ asɛm a, 24 gyae afɔre no bɔ na kɔ, na wo ne wo nua no nkɔbom ansa na woakɔbɔ afɔre no. 25 Sɛ wo ne obi nya asɛm a, wo ne no mmɔ mu ntɛm na wamfa wo ankɔ asennii ankɔma ɔtemmufo na ɔtemmufo no amfa wo anhyɛ afiasehwɛfo nsa, na afiasehwɛfo no amfa wo ankɔto afiase. 26 Sɛ ɔde wo kɔ ɔtemmufo anim a, kae sɛ, ansa na wubefi asennii hɔ no, gye sɛ woatua sika biara a wɔregye afi wo hɔ no.\n27 “Mose mmara no ka se, ‘Nsɛe aware.’ 28 Na me de, nea mereka ne sɛ: Obiara a ohu ɔbea na ne kɔn dɔ no ne koma mu no, abɔ aguaman. 29 Sɛ w’ani baako a eye to wo hintidua a, eye sɛ wubetu atow akyene. Efisɛ, eye sɛ wobɛhwere w’akwaa fa bi sen sɛ wɔbɛtow wo nipadua no nyinaa akyene amanehunu gya mu. 30 Saa ara nso na sɛ wo nsa a eye to wo hintidua a, eye sɛ wubetwa atow akyene, efisɛ, eye sɛ wobɛhwere w’akwaa fa bi sen sɛ wɔbɛtow wo nipadua nyinaa akyene amanehunu gya mu.\n31 “Mose mmara no ka se, ‘Obiara a obegyaa ne yere no mma no awaregyae krataa.’ 32 Na me de , nea mereka ne sɛ, sɛ ɔbarima bi gyaa ne yere a, ɛnyɛ sɛ ɔbea no abɔ aguaman, na ɔbea no san kɔware bio a, na ɔbarima a ogyaa no no ama ɔbea no asɛe aware. Ɔbarima foforo a ɔbɛware ɔbea no nso asɛe aware saa ara.\n33 “Bio, Mose mmara no ka se, ‘Mmu bɔ a woahyɛ Onyankopɔn no so, na mmom di bɔ a woahyɛ no no so.’ 34 Na me de, nea mereka ne sɛ: Monnka ntam mmfa nnhyɛ bɔ. Monnnɔ soro, efisɛ, ɛyɛ Onyankopɔn ahengua. 35 Monnnɔ fam, efisɛ, ɛyɛ Onyankopɔn nan ase agua. Monnnɔ Yerusalem, efisɛ, ɛyɛ ahenkurow. 36 Mfa wo ti nka ntam, efisɛ, worentumi nnan tinhwi baako mpo mma ɛnyɛ fitaa anaa tuntum. 37 Momma mo nsɛm nyɛ ‘Yiw’ anaa ‘Dabi’. Asɛm biara a wobɛka a ɛnyɛ ‘Yiw’ anaa ‘Dabi’ no fi ɔbonsam.\n38 “Mose mmara no ka se, ‘Sɛ obi tu w’aniwa a, tu ne de bi. Sɛ obi tu wo se nso a, tu ne de bi.’ 39 Na me de, nea mereka ne sɛ: Mommfa bɔne nntua bɔne so ka! Sɛ obi bɔ w’aso nifa mu a, dan benkum no nso ma no na ɔmmɔ mu. 40 Sɛ obi ne wo di asɛm gye wo ntama a, worɔw wo mpaboa ka ho ma no. 41 Sɛ obi hyɛ wo se wo ne no nnantew kwansin baako a, wo ne no nkɔ akwansin abien. 42 Sɛ obi srɛ wo biribi a, fa ma no; obi pɛ sɛ ɔfɛm wo hɔ biribi a, fa fɛm no.\n43 “Moate sɛ wɔka se, ‘Dɔ wo yɔnko na tan wo tamfo.’ 44 Na me de, nea mereka ne sɛ: Mommɔ mpae mma wɔn a wɔhaw mo. 45 Eyi bɛma mo ayɛ mo Agya a ɔwɔ soro no mma, efisɛ, ɔma ne wia pue, ma ne su tɔ ma nnipa bɔne ne nnipa pa nyinaa pɛ. 46 Sɛ modɔ wɔn a wɔdɔ mo no nko ara a, mfaso bɛn na mubenya afi Onyankopɔn nkyɛn? Ɛnyɛ saa ara na nnebɔneyɛfo nso yɛ? 47 Sɛ mukyia wɔn a munim wɔn nko ara a, nsonoe bɛn na ɛda mo ne afoforo ntam? Ɛnyɛ saa ara na nnebɔneyɛfo nso yɛ? 48 Enti monyɛ pɛ sɛnea mo Agya a ɔwɔ soro no yɛ pɛ no.\nNA-TWI : Mateo 5


Yehowa Fafiri Ka Wo Dɛn? | Adesua\n“Kyerɛkyerɛ Me Ma Menyɛ Nea Wopɛ”\nNea Aboro Wɔn so Abegu Yɛn Hia Mu\nYesu Ahobrɛase Yɛ Nhwɛsode Ma Yɛn\nYehowa Fafiri Ka Wo Dɛn?\nMomfa Mfirifiri Mo Ho Korakora\n‘Ná Ɛyɛ Asɛm a Ɛyɛ Dɛ Sen Asɛm Biara’\nKENKAN WƆ Afrikaans Albanian Amharic Arabic Armenian Bicol Cebuano Chinese Mandarin (Simplified) Chinese Mandarin (Traditional) Colombian Sign Language Croatian Czech Danish Dutch English Estonian Ewe Finnish French Georgian German Greek Greenlandic Haitian Creole Hebrew Hiligaynon Hungarian Iloko Indonesian Italian Japanese Kinyarwanda Kirghiz Korean Kwanyama Latvian Lithuanian Malagasy Malay Ndebele Ndonga Norwegian Oromo Pangasinan Polish Portuguese Quechua (Ayacucho) Romanian Russian Sepedi Serbian Sesotho (Lesotho) Shona Slovak Slovenian Spanish Swati Swedish Tagalog Thai Tsonga Tswana Turkish Twi Ukrainian Venda Vietnamese Waray-Waray Xhosa Zulu\nƆwɛn-Aban—Nea Adesua Nsɛm Wom | November 2012\n‘Yehowa yɛ Onyankopɔn mmɔborɔhunufo ne ɔdomfo a ne bo kyɛ fuw, na ɔde mfomso ne mmarato ne bɔne firi.’—EX. 34:6, 7.\nHWEHWƐ NSƐMMISA YI HO MMUAE\nBere a Dawid ne Manase yɛɛ bɔne no, dɛn na Yehowa yɛe wɔ ho? Dɛn ntia?\nDɛn nti na Yehowa amfa Israel man no bɔne amfiri wɔn?\nYɛbɛyɛ dɛn anya Yehowa fafiri?\n1, 2. (a) Onyankopɔn ne Israel man no dii no dɛn? (b) Dɛn na yebesusuw ho wɔ adesua yi mu?\nNEHEMIA bere so no, Lewifo bi gyinaa Israel man no anim bɔɔ mpae, na wogye toom sɛ wɔn nananom yɛɛ Yehowa so asoɔden na “wɔantie” n’ahyɛde. Daa na Yehowa de wɔn bɔne kyɛ wɔn. Ɔdaa no adi sɛ ɔyɛ ‘Nyankopɔn a ɔde bɔne firi, ɔdomfo ne mmɔborɔhunufo a ne bo kyɛ fuw na n’adɔe dɔɔso.’ Yehowa kɔɔ so ara daa n’adom adi kyerɛɛ Israelfo no.—Neh. 9:16, 17.\n2 Yɛn mu biara betumi abisa ne ho sɛ, ‘Ɔkwan bɛn so na Yehowa fafiri boa me?’ Momma yɛnhwɛ sɛnea Onyankopɔn de Ɔhene Dawid ne Ɔhene Manase bɔne firii wɔn. Eyi bɛboa yɛn ma yɛanya asɛmmisa no ho mmuae.\nDAWID YƐƐ BƆNE A EMU YƐ DURU\n3-5. Bɔne a emu yɛ duru bɛn na Dawid yɛe?\n3 Ná Dawid yɛ ɔbarima a osuro Onyankopɔn, nanso ɔyɛɛ bɔne a emu yɛ duru. Bɔne no mu abien fa Bat-Seba ne ne kunu Uria ho. Bɔne no nsunsuansu kaa nnipa baasa no nyinaa yayaayaw. Nanso ɔkwan a Onyankopɔn faa so teɛɛ Dawid so no ma yehu Yehowa fafiri yiye. Momma yɛnhwɛ nea esii.\n4 Bere bi Dawid somaa Israel asraafo sɛ wɔnkɔko mfa Ammonfo ahenkurow Raba. Ná kurow no wɔ Yordan Asubɔnten no agya. Sɛ wufi Yerusalem de w’ani hwɛ apuei fam a, na wubetwa kilomita 80 (akwansin 50) ansa na woadu Raba. Bere a asraafo no gyina akono no, da bi Dawid kogyinaa Yerusalem ahemfie no atifi na ohui sɛ Bat-Seba reguare. Ná ɔbea no kunu ka asraafo a wɔwɔ akono no ho. Dawid hwɛɛ Bat-Seba maa ne ho akɔnnɔ dɛw wɔ ne mu. Enti ɔsoma ma wɔkɔfrɛɛ no baa ahemfie hɔ na ɔne no sɛee aware.—2 Sam. 11:1-4.\n5 Bere a Dawid hui sɛ Bat-Seba anyinsɛn no, ɔtoo ne sahene nkra sɛ ɔmma Bat-Seba kunu Uria mmra Yerusalem. Ná Dawid adwene nyinaa ne sɛ Uria ba a ɔne ne yere bɛkɔ akɔda. Nanso nea Dawid yɛe nyinaa akyi no, Uria antu ne nan ansi ne fie. Enti Dawid faa Uria akyi kyerɛw krataa kɔmaa ɔsahene no sɛ ɔmma Uria “nkogyina faako a ɔko no mu yɛ den paa” na asraafo no nyinaa ntwe wɔn ho mfi ne ho. Ɛbaa saa no ɔkwan bɛdaa Uria ho, na ankyɛ na n’atamfo kum no. Afei de, na Dawid nsa aka nea ɔrepɛ. (2 Sam. 11:12-17) Enti bere a Dawid sɛee aware no, wamma anso hɔ ara, na mmom ɔsan maa wokum onipa a ne ho nni asɛm.\n6. Bere a Dawid yɛɛ bɔne no, dɛn na Onyankopɔn yɛe wɔ ho? Dɛn na eyi ma yehu wɔ Yehowa ho?\n6 Yehowa huu nea ɛkɔɔ so nyinaa; biribiara ansuma no. (Mmeb. 15:3) Akyiri yi Ɔhene Dawid waree Bat-Seba nanso nea ‘ɔyɛe no ansɔ Yehowa ani.’ (2 Sam. 11:27) Dɛn na Onyankopɔn yɛe wɔ Dawid bɔne kɛse no ho? Ɔsomaa odiyifo Natan kɔɔ Dawid nkyɛn. Yehowa yɛ Onyankopɔn a ɔde bɔne firi, enti na ɔpɛ sɛ ohu Dawid mmɔbɔ. Nanso na ɔpɛ sɛ ɔfa kwan bi so hwɛ sɛ Dawid anu ne ho ampa a. Nea Yehowa yɛe no ka koma paa. Wanhyɛ Dawid sɛ ɔnka ne bɔne, mmom ɔmaa Natan yɛɛ mfatoho maa Dawid huu aniberesɛm a ɛwɔ asɛm no mu. (Monkenkan 2 Samuel 12:1-4.) Ná asɛm a ɛte saa ka yɛ ka na, enti yɛhwɛ ɔkwan Yehowa faa so dii ho dwuma a, yebetumi aka sɛ etu mpɔn paa!\n7. Bere a Dawid tee Natan mfatoho no, dɛn na ɔyɛe?\n7 Mfatoho a Natan yɛe no maa Ɔhene Dawid hui sɛ asisi wɔ asɛm no mu. Ɔdefo no asɛm hyɛɛ Dawid abufuw, enti ɔka kyerɛɛ Natan sɛ: “Sɛ́ Yehowa te ase yi, ɔbarima a ɔyɛɛ saa no fata owu!” Dawid san kae sɛ ɛsɛ sɛ ɔdefo no pata ohiani no. Afei Natan de asɛm no sii hɔ. Ɔka kyerɛɛ Dawid sɛ: “Wo ara wone ɔbarima no!” Natan ka kyerɛɛ Dawid sɛ nea wayɛ nti “nkrante” rempa ne fie na esum beduru n’abusua, na animguase bɛka no. Dawid hui sɛ nea wayɛ no yɛ aniberesɛm paa, enti ɛyɛɛ ne yaw ma ɔkae sɛ: “Mayɛ Yehowa bɔne.”—2 Sam. 12:5-14.\nDAWID BƆƆ MPAE NA ONYANKOPƆN DE KYƐƐ NO\n8, 9. Dawid komam asɛm bɛn na Dwom 51 ma yehu? Dɛn na Dwom 51 ma yehu fa Yehowa ho?\n8 Akyiri yi Ɔhene Dawid hyehyɛɛ Dwom 51. Dwom no mu nsɛm ma yehu sɛ na wanu ne ho paa, na ɔsrɛɛ Yehowa sɛ ɔmmoa no. Wannye antom kɛkɛ sɛ wayɛ bɔne, na mmom onuu ne ho ankasa. Ade a na ɛda Dawid koma so ne sɛ ɔne Onyankopɔn ntam bɛyɛ papa. Enti ɔkae sɛ: “Wo nko ara na mayɛ wo bɔne.” Ɔsrɛɛ Yehowa sɛ: “O Onyankopɔn, bɔ koma a emu tew ma me, na fa honhom foforo a ase atim hyɛ me mu. . . . Ma mensan nni wo nkwagye ho ahurusi, na ma minnya koma a ebetie wo.” (Dw. 51:1-4, 7-12) Sɛ wudi mfomso bi na woreka ho asɛm akyerɛ Yehowa a, ɛyɛ a wubue wo komam nyinaa sɛnea Dawid yɛe no?\n9 Dawid nkwa nna a aka nyinaa, otwaa ne bɔne no so aba yayaayaw; Yehowa anyi amfi ne so. Nanso na Dawid ‘koma abubu apɛtɛw,’ kyerɛ sɛ na wanu ne ho, enti Yehowa de firii no. (Monkenkan Dwom 32:5; Dw. 51:17) Onyankopɔn yɛ ade nyinaa so Tumfoɔ, na onim nea ɛka obi ma ɔyɛ bɔne ne adwene a onipa no kura. Onyankopɔn amma kwan amma nnipa ammu Dawid kumfɔ sɛnea na ɛwɔ Mose Mmara no mu no, mmom ɔno ankasa de ne ho gyee asɛm no mu na ohuu Dawid ne Bat-Seba mmɔbɔ. (Lev. 20:10) Onyankopɔn maa wɔn ba Solomon mpo bɛyɛɛ Israel hene.—1 Be. 22:9, 10.\n10. (a) Ade foforo bɛn na ebia ɛmaa Yehowa de Dawid bɔne firii no? (b) Dɛn na ɛma Yehowa de obi bɔne firi no?\n10 Ebia ade foforo a ɛmaa Yehowa de Dawid bɔne firii no ne sɛ na ɔno ankasa yɛ mmɔborɔhunufo—ohuu Saul mmɔbɔ. (1 Sam. 24:4-7) Yesu kyerɛe sɛ sɛnea yɛne afoforo di no, saa ara na Yehowa ne yɛn bedi. Ɔkae sɛ: “Munnyae atɛn a mubu nkurɔfo no na wɔammu mo atɛn; atɛn a mubu no, ɛno ara na wobebu mo; susukora a mode susuw ma nkurɔfo no, wɔde besusuw ama mo.” (Mat. 7:1, 2) Ɛyɛ awerɛkyekye paa sɛ yebehu sɛ Onyankopɔn de yɛn bɔne befiri yɛn—bɔne a emu yɛ duru te sɛ awaresɛe ne awudi mpo! Sɛ yɛka yɛn bɔne kyerɛ Yehowa na yɛsakra yɛn adwene na yɛde afoforo bɔne firi wɔn a, ɔno nso de yɛn bɔne befiri yɛn. Sɛ obi yɛ bɔne na ɔda no adi sɛ wanu ne ho ampa a, Yehowa bɛboa no ma wanya “ahosan mmere.”—Monkenkan Asomafo Nnwuma 3:19.\nNA MANASE BƆNE SÕ NANSO ONUU NE HO\n11. Nneɛma bɔne bɛn na Ɔhene Manase yɛe wɔ Onyankopɔn ani so?\n11 Bɔne bi wɔ hɔ a ani sõsõ paa, nanso Yehowa tumi de bɔne a ɛte saa mpo firi. Asɛm bi wɔ Bible mu a ɛma yehu saa. Bere a Dawid bɛtenaa agua so no, bɛyɛ mfe 360 akyi na Manase bɛyɛɛ Yuda hene. Mfe 55 a Manase de dii hene nyinaa, ɔde bɔne huraa n’ahenni ho. Ɔyɛɛ akyide pii de hyɛɛ Yehowa abufuw. Bible ka sɛ Manase sisii afɔremuka maa Baal ahoni, ɔsom “ɔsoro asafo nyinaa,” ɔmaa ne mma faa ogya mu, na ɔmaa ahonhonsɛmdi gyee ntini. Nokwasɛm ne sɛ Manase yɛɛ “Yehowa ani so bɔne kɔɔ akyiri paa.”—2 Be. 33:1-6.\n12. Ɔkwan bɛn so na Manase san baa Yehowa nkyɛn?\n12 Ewiee ase no, wɔkyeree Manase kɔɔ Babilon kɔtoo afiase. Ebia ɔwɔ hɔ no, ɔkaee asɛm a Mose ka kyerɛɛ Israelfo yi: “Sɛ nsɛm yi nyinaa to wo daakye na wo ho kyere wo a, wobɛsan aba Yehowa wo Nyankopɔn nkyɛn abetie no.” (Deut. 4:30) Manase san baa Yehowa nkyɛn. Ɔkwan bɛn so? ‘Ɔbrɛɛ ne ho ase pii na ɔbɔɔ Onyankopɔn mpae daa’ (sɛnea mfonini a ɛwɔ kratafa 21 kyerɛ no). (2 Be. 33:12, 13) Bible nka asɛm pɔtee a Manase kae wɔ ne mpaebɔ mu, nanso ebia ɔkaa biribi te sɛ nea Ɔhene Dawid kae wɔ Dwom 51 no. Sɛ ɔkaa biribi saa oo, wanka saa oo, yebetumi aka sɛ Manase sesaa ne su koraa.\n13. Dɛn nti na Yehowa de Manase bɔne firii no?\n13 Bere a Manase bɔɔ mpae no, dɛn na Yehowa yɛe? “Otiee ne nkotɔsrɛ yɛɛ no adom.” Manase gye toom sɛ ne bɔne sõ, na onuu ne ho sɛnea Dawid yɛe no. Eyi nti Onyankopɔn de Manase bɔne firii no, na ɔsan de no kɔtenaa n’ahengua so wɔ Yerusalem. Afei “Manase behui sɛ Yehowa ne nokware Nyankopɔn no.” (2 Be. 33:13) Manase asɛm yi nso ma yehu sɛ Onyankopɔn yɛ mmɔborɔhunufo na sɛ obi nu ne ho ampa a, ɔde ne bɔne firi no. Eyi yɛ asɛm a ɛka koma paa!\nYehowa de Manase bɔne firii no, enti ɔsan bɛtenaa n’ahengua so wɔ Yerusalem\nYEHOWA DE BƆNE BIARA FIRI KƐKƐ?\n14. Dɛn na Yehowa gyina so de obi bɔne firi no?\n14 Ɛntaa nsi sɛ Onyankopɔn asomfo a wɔwɔ hɔ nnɛ bɛyɛ bɔne akɛse akɛse te sɛ nea Dawid ne Manase yɛe no. Nanso sɛnea Yehowa de ahemfo baanu yi bɔne firi wɔn no ma yehu sɛ, sɛ obi yɛ bɔne a emu yɛ duru na onu ne ho ampa a, Onyankopɔn ayɛ krado sɛ ɔde befiri no.\n15. Yɛyɛ dɛn hu sɛ Yehowa mfa bɔne biara mfiri kɛkɛ?\n15 Nea yɛreka yi nkyerɛ sɛ Yehowa de nnipa nyinaa bɔne firi wɔn kɛkɛ. Momma yɛnhwɛ sɛnea Dawid ne Manase yɛɛ wɔn ade na yɛmfa ntoto Israelfo ne Yudafo asobrakyefo no ho. Bere a Dawid yɛɛ bɔne no, Yehowa somaa Natan ma okoyii no ntɛn sɛnea ɛbɛyɛ a ɔbɛsakra n’adwene. Dawid kyerɛe sɛ n’ani sɔ hokwan a ɛte saa, na onuu ne ho. Manase nso, bere a ne ho kyeree no no, onuu ne ho. Nanso Israelfo ne Yudafo yɛɛ bɔne mpɛn pii ma Yehowa somaa n’adiyifo kɔkasa kyerɛɛ wɔn nanso wɔsen wɔn kɔn, wɔannu wɔn ho. Eyi nti Yehowa amfa amfiri wɔn. (Monkenkan Nehemia 9:30.) Bere a Israelfo fi Babilon baa Yuda mpo, Yehowa kɔɔ so ara somaa ne nkoa anokwafo te sɛ ɔsɔfo Esra ne odiyifo Malaki kɔɔ wɔn nkyɛn. Sɛ ɔman no yɛ nea Yehowa pɛ a, na wɔn ani gye paa.—Neh. 12:43-47.\n16. (a) Esiane sɛ Israel man no annu wɔn ho nti, dɛn na ɛtoo wɔn? (b) Hokwan bɛn na ankorankoro a wɔn ase fi honam fam Israel no betumi anya?\n16 Bere a Yehowa somaa Yesu baa asase so no, ɔbɔɔ afɔre a ɛyɛ pɛ prɛko de tuaa agyede no. Ɛno akyi no, Yehowa annye mmoa afɔre a na Israelfo bɔ no antom bio. (1 Yoh. 4:9, 10) Bere a Yesu wɔ asase so no, ɔkaa asɛm bi faa Yerusalem ho a ɛma yehu adwene a na n’Agya wɔ wɔ kurow no ho. Ɔkae sɛ: “Yerusalem, Yerusalem, wo a wukum adiyifo no na wusiw wɔn a wɔsomaa wɔn wo nkyɛn no abo—hwɛ mpɛn dodow ara a mepɛe sɛ meboaboa wo mma ano, sɛnea akokɔbaatan boaboa ne mma ano ne ntaban ase! Nanso moampɛ.” Enti Yesu kae sɛ: “Hwɛ! Wɔagyaw mo fie ama mo.” (Mat. 23:37, 38) Eyi nti Yehowa de honhom fam Israel besii Israel man asobrakyefo a wɔannu wɔn ho no ananmu. (Mat. 21:43; Gal. 6:16) Ɛnde, ankorankoro a wɔn ase fi honam fam Israel no nso ɛ? Yehowa betumi de wɔn bɔne afiri wɔn anaa? Yiw, sɛ wonya Onyankopɔn mu gyidi na wogye Yesu Kristofo afɔrebɔ no tom a, Yehowa behu wɔn mmɔbɔ de wɔn bɔne afiri wɔn. Bere so sɛ wɔrenyan awufo aba asase so a, Yehowa ayɛ krado sɛ ɔde nnipa a wɔannya hokwan annu wɔn ho wɔ wɔn bɔne ho ansa na wɔrewu no bɔne befiri wɔn.—Yoh. 5:28, 29; Aso. 24:15.\nYEHOWA FAFIRI BOA YƐN\n17, 18. Dɛn na yɛbɛyɛ na Yehowa de yɛn bɔne afiri yɛn?\n17 Esiane sɛ Yehowa ayɛ krado sɛ ɔde yɛn bɔne befiri yɛn nti, dɛn na ɛsɛ sɛ yɛyɛ? Ɛsɛ sɛ yɛyɛ yɛn ade te sɛ Dawid ne Manase. Ɛsɛ sɛ yegye tom sɛ yɛyɛ abɔnefo, yɛsakra fi yɛn bɔne ho na yɛsrɛ Yehowa sɛ ɔmfa yɛn bɔne mfiri yɛn, na yɛka kyerɛ no sɛ ɔmmɔ koma a emu tew mma yɛn. (Dw. 51:10) Na sɛ yɛayɛ bɔne a emu yɛ duru a, ɛsɛ sɛ yɛka kyerɛ mpanyimfo no nso na wɔboa yɛn. (Yak. 5:14, 15) Sɛ yɛn bɔne sõ sɛ dɛn koraa a, asɛm a Yehowa ka kyerɛɛ Mose yi betumi akyekye yɛn werɛ: “Onyankopɔn mmɔborɔhunufo ne ɔdomfo, nea ne bo kyɛ fuw na n’adɔe ne ne nokwaredi dɔɔso. Oyi n’adɔe adi kyerɛ nnipa mpempem, na ɔde mfomso ne mmarato ne bɔne firi.” Yehowa nsesae.—Ex. 34:6, 7.\n18 Yehowa hyɛɛ Israelfo a na wanu wɔn ho no bɔ sɛ ɔde wɔn bɔne bɛkyɛ wɔn koraa. Ɔkae sɛ, sɛ wɔn bɔne te sɛ “koogyan” mpo a, ɛbɛyɛ fitaa sɛ “sukyerɛmma.” (Monkenkan Yesaia 1:18.) Ɛnde, yɛbɛyɛ dɛn anya Yehowa fafiri? Sɛ yɛma Yehowa hu sɛ yɛn ani sɔ ne fafiri na yenu yɛn ho wɔ yɛn bɔne ho a, ɔno nso de yɛn bɔne ne yɛn mfomso befiri yɛn korakora.\n19. Dɛn na yebesusuw ho wɔ adesua a edi hɔ no mu?\n19 Sɛ Yehowa de yɛn bɔne firi yɛn saa a, ɛnde yɛbɛyɛ dɛn asuasua no na yɛde afoforo bɔne afiri wɔn? Sɛ obi yɛ bɔne a emu yɛ duru na sɛ onu ne ho korakora a, dɛn na yɛbɛyɛ de akyerɛ sɛ yɛde afiri no? Adesua a edi hɔ no bɛboa yɛn ma yɛahwehwɛ yɛn komam na yɛayɛ yɛn ade sɛ yɛn Agya Yehowa, efisɛ ‘oye, na ɔwɔ ɔpɛ sɛ ɔde bɔne befiri.’—Dw. 86:5.\nƆWƐN-ABAN—NEA ADESUA NSƐM WOM November 2012


2 Ahene 2 | Intanɛt So Bible| Wiase Foforɔ Nkyerɛaseɛ\nAhene Nhoma a Ɛto So Abien 2:1-25\nWɔde Elia faa ahum mu kɔe (1-18)\nOdiyifo Elia ataade kodii Elisa hɔ (13, 14)\nElisa saa Yeriko nsu no yare (19-22)\nAsisi kunkum mmarimaa a wofi Betel (23-25)\n2 Bere a Yehowa rebɛfa Elia+ akɔ soro* wɔ ahum mu+ no, Elia ne Elisa+ fii Gilgal+ kɔe. 2 Elia ka kyerɛɛ Elisa sɛ: “Mesrɛ wo tena ha, na Yehowa asoma me sɛ menkɔ Betel.” Nanso Elisa kae sɛ: “Sɛ́ Yehowa te ase na wo nso wote ase* yi, merennyae w’akyi di.” Enti wosian kɔɔ Betel.+ 3 Ɛnna adiyifo mma* a wɔwɔ Betel no baa Elisa nkyɛn bebisaa no sɛ: “Wunim sɛ ɛnnɛ Yehowa rebɛfa wo wura afi wo nkyɛn akɔ?”+ Na ɔkae sɛ: “Minim dedaw. Munnyae ho asɛm ka.” 4 Afei Elia ka kyerɛɛ no sɛ: “Elisa, mesrɛ wo tena ha, na Yehowa asoma me sɛ menkɔ Yeriko.”+ Nanso ɔkae sɛ: “Sɛ́ Yehowa te ase na wo nso wote ase* yi, merennyae w’akyi di.” Enti wosiim kɔɔ Yeriko. 5 Ɛnna adiyifo mma a wɔwɔ Yeriko no baa Elisa nkyɛn bebisaa no sɛ: “Wunim sɛ ɛnnɛ Yehowa rebɛfa wo wura afi wo nkyɛn akɔ?” Na ɔkae sɛ: “Minim dedaw. Munnyae ho asɛm ka.” 6 Ɛnna Elia ka kyerɛɛ no sɛ: “Mesrɛ wo tena ha, na Yehowa asoma me sɛ menkɔ Yordan ano.” Nanso ɔkae sɛ: “Sɛ́ Yehowa te ase na wo nso wote ase* yi, merennyae w’akyi di.” Enti wɔn baanu siim kɔe. 7 Wɔn baanu no kogyinaa Yordan ano, na adiyifo mma no mu 50 nso kogyinagyinaa akyiri hwɛɛ wɔn. 8 Ɛnna Elia yii n’ataade,*+ na ɔbobɔw de bɔɔ nsu no mu, na nsu no mu pae kɔɔ ha ne ha maa wɔn baanu no faa asaase kesee so twae.+ 9 Bere a wotwae ara pɛ na Elia ka kyerɛɛ Elisa sɛ: “Ka nea menyɛ mma wo ansa na wɔafa me afi wo nkyɛn.” Na Elisa kae sɛ: “Mesrɛ wo, wo honhom+ no menya kyɛfa* abien+ anaa?” 10 Ɛnna ɔkae sɛ: “Woabisa ade a ɛyɛ den. Sɛ wuhu sɛ wɔrefa me afi wo nkyɛn a, wubenya; sɛ woanhu de a, ɛnde worennya.” 11 Bere a wɔnam kwan so rekɔ a wɔrekasa no, mpofirim ara na ogya teaseɛnam ne ogya apɔnkɔ+ bɛtetew wɔn baanu ntam, na Elia faa ahum mu kɔɔ soro.*+ 12 Bere a Elisa gu so rehwɛ nea ɛrekɔ so no, ɔteɛɛm sɛ: “Me papa, me papa! Hwɛ, Israel ɔko teaseɛnam ne ne nkurɔfo a wɔtete apɔnkɔ so!”+ Akyiri yi a onhu no bio no, osoo n’ankasa ataade mu na osuan mu abien.+ 13 Ɛno akyi no, ɔfaa Elia ataade*+ a afi ne ho agu fam no, na ɔsan kogyinaa Yordan ano. 14 Ɛnna ɔde Elia ataade* a efii ne ho guu fam no bɔɔ nsu no mu, na ɔkae sɛ: “Ɛhe na Yehowa, Elia Nyankopɔn no wɔ?” Bere a ɔde bɔɔ nsu no mu no, emu pae kɔɔ ha ne ha, na Elisa twae.+ 15 Bere a adiyifo mma a wɔwɔ Yeriko no huu no wɔ akyirikyiri no, wɔkae sɛ: “Elia honhom aba Elisa so.”+ Ɛnna wokohyiaa no, na wɔbɔɔ wɔn mu ase de wɔn anim butubutuw fam wɔ n’anim. 16 Na wɔka kyerɛɛ no sɛ: “Wo nkoa wɔ mmarima akantinka 50 wɔ ha. Yɛsrɛ wo, ma wɔnkɔhwehwɛ wo wura. Ebia Yehowa honhom* ama no so akɔto bepɔw bi so anaa obon bi mu.”+ Nanso ɔkae sɛ: “Monnsoma wɔn.” 17 Na wɔkae ara ma afei de na ɛhaw no, enti ɔkae sɛ: “Monsoma ɛ.” Ɛnna wɔsomaa mmarima 50 kɔe, na wɔkɔhwehwɛɛ no nnansa, nanso wɔanhu no. 18 Bere a wɔsan baa ne nkyɛn no, na ɔwɔ Yeriko.+ Ɛnna ɔka kyerɛɛ wɔn sɛ: “Manka ankyerɛ mo sɛ, ‘Monnkɔ’?” 19 Akyiri yi, kurow no mu mmarima bɛka kyerɛɛ Elisa sɛ: “Sɛnea me wura ani tua yi, kurow yi da baabi pa,+ nanso nsu no nye, na asaase no nsow aba.”* 20 Ɛnna ɔkae sɛ: “Momfa kankyee ketewa a ɛyɛ foforo na momfa nkyene ngu mu mmrɛ me.” Na wɔkɔfa brɛɛ no. 21 Afei ɔkɔɔ nsu no ti de nkyene koguu mu,+ na ɔkae sɛ: “Nea Yehowa aka ni, ‘Nsu yi, masa no yare. Ɛrenkum obiara bio, na ɛremma obiara nyɛ obonin bio.’”* 22 Elisa asɛm no baa mu, na nsu no anya ayaresa abesi nnɛ. 23 Ofii hɔ sɛ ɔrekɔ Betel, na bere a ɔnam kwan so no, mmarimaa bi fi kurow no mu bae, na wofii ase dii ne ho agoru+ kae sɛ: “Wo ti so a apa, fi ha kɔ! Wo ti so a apa, fi ha kɔ!” 24 Eduu baabi no, ɔdan n’ani hwɛɛ wɔn, na ɔdomee wɔn wɔ Yehowa din mu. Ɛnna asisi* abien+ fi wuram bɛtetew mmofra no bi mu; ná wɔyɛ 42.+ 25 Na ɔtoaa so koduu Karmel Bepɔw+ so, na ofii hɔ san kɔɔ Samaria.\n^ Anaa “wim.”\n^ Anaa “wo kra nso te ase.”\n^ Sɛ wɔka sɛ “adiyifo mma” a, ɛbɛyɛ sɛ ɛkyerɛ adesuakuw a wɔtete adiyifo wom anaa adiyifo nkabom kuw.\n^ Anaa “ewim.”\n^ Anaa “diyifo ataade.”\n^ Anaa “mframa.”\n^ Ebetumi nso akyerɛ, “asaase no ma nyinsɛn sɛe.”\n^ Ebetumi nso akyerɛ, “ɛremma obiara nyinsɛn nsɛe bio.”\n^ Nt., “asisibere.”


Yohane 15 NA-TWI - Yesu na ɔyɛ nokware bobe no - “Mene - Bible Gateway\nYohane 14Yohane 16\nYohane 15 Nkwa Asem (NA-TWI)\n15 “Mene nokware bobe no na m’agya ne okuafo no. 2 Dubaa biara a ɛnsow aba no, otwa kyene, na dubaa biara a ɛsow no, oyiyi ho na asow aba bebree. 3 Me nsɛm a maka akyerɛ mo no ama mo ho afi dedaw. 4 Montena me mu na me nso mentena mo mu. Dubaa biara ankasa rentumi nsow aba gye sɛ ɛfam ne dutan ho. Saa ara nso na morentumi nsow aba gye sɛ mote me mu.


1 Juan 1 NVI - Yohane I 1 NA-TWI | Biblica América Latina\n1 Juan 1 NVI - Yohane I 1 NA-TWI\nYohane I 1\n1Yɛrekyerɛw mo afa nea ɛwɔ hɔ fi mfitiase, nea yɛate, nea yɛde yɛn ani ahu, nea yɛhwɛe na yɛde yɛn nsa kae wɔ nkwa asɛm no ho no ho. 2 Nkwa no daa ne ho adi no, yehui. Ɛno nti, yɛka ho asɛm kyerɛ mo ka nkwa a enni awiei a na ɛwɔ Agya no nkyɛn a wɔdaa no adi kyerɛɛ yɛn no. 3 Yɛkaa nea yehui na yɛtee no kyerɛɛ mo nso, sɛnea ɛbɛyɛ a mode mo ho bɛbata yɛn ho wɔ ɔdɔ a yɛne Agya no ne Ɔba Yesu Kristo wɔ no mu. 4 Yɛrekyerɛw eyi sɛnea ɛbɛyɛ a yɛn anigye bewie pɛyɛ.\n5 Afei, eyi ne asɛm a yɛate afi ne Ba no nkyɛn a yɛrebɔ mo amanneɛ: Onyankopɔn yɛ hann a esum nni ne mu koraa. 6 Na sɛ afei yɛka se yɛne no wɔ ayɔnkofa na saa bere koro no ara mu yɛte sum mu a, na yɛredi atoro wɔ yɛn nsɛm ne yɛn nneyɛe mu. 7 Na sɛ yɛte hann mu sɛnea ɔte hann mu no a, ɛnne na yɛne yɛn ho yɛn ho wɔ ayɔnkofa, na ne Ba Yesu no mogya tew yɛn ho fi bɔne nyinaa ho.\n8 Sɛ yɛka se yenni bɔne a, na yɛdaadaa yɛn ho, na nokware no nni yɛn mu. 9 Sɛ yɛka yɛn bɔne kyerɛ Onyankopɔn a, ɔyɛ ɔnokwafo ne ɔtreneeni sɛ ɔde yɛn bɔne bɛkyɛ yɛn, na watew yɛn ho afi nea ɛnteɛ nyinaa ho. 10 Sɛ yɛka se yɛnyɛɛ bɔne a, yɛma Onyankopɔn yɛ ɔtorofo a n’asɛm no nni yɛn mu.\nNA-TWI : Yohane I 1


Genesis 14 | Intanɛt So Bible| Wiase Foforɔ Nkyerɛaseɛ\nAbram ko gyee Lot (1-16)\nMelkisedek hyiraa Abram (17-24)\n14 Afei bere a na Amrafel di Sinar+ so hene, Ariok di Elasar so, Kedolaoma+ di Elam+ so, na Tidal di Goiim so no, 2 wɔka boom ko tiaa Sodom+ hene Bera, Gomora+ hene Birsa, Adma hene Sinab, Seboiim+ hene Semeber, ne Bela hene, kyerɛ sɛ, Soar hene. 3 Eyinom nyinaa behyiae wɔ Sidim Bon mu,*+ kyerɛ sɛ, Nkyene Po*+ no ho. 4 Ná wɔasom Kedolaoma mfe 12, nanso afe a ɛto so 13 no, wɔtew atua. 5 Enti afe a ɛto so 14 no, Kedolaoma ne ahemfo a wɔka ne ho no dii Refaimfo so nkonim kaa wɔn gui wɔ Asterot-Karnaim, wɔkaa Susimfo gui wɔ Ham, wɔkaa Emimfo+ gui wɔ Sawe-Kiriataim, 6 na wɔkaa Horifo+ gui wɔ wɔn Seir Bepɔw so+ koduu El-Paran a ɛwɔ sare so no. 7 Afei wɔdan wɔn ani baa En-Mispat a ɛne Kades,+ na Amalekfo+ asaase nyinaa ne Amorifo+ a wɔtete Hasason-Tama+ nyinaa nso, wodii wɔn so nkonim. 8 Saa bere yi, Sodom hene, Gomora hene, Adma hene, Seboiim hene, ne Bela hene, kyerɛ sɛ, Soar hene ka boom ne wɔn kɔkoe wɔ Sidim Bon mu.* 9 Wɔn a wɔne wɔn koe no ne Elam hene Kedolaoma, Goiim hene Tidal, Sinar hene Amrafel, ne Elasar hene Ariok.+ Ahemfo baanan yi ne baanum no de sii ani. 10 Sidim Bon mu* no, na amoa pii wɔ hɔ a kootaa taataa mu; na Sodom hene ne Gomora hene yɛe sɛ wɔreguan nanso wɔkɔtotɔɔ ebi mu, na wɔn a wɔaka no guan kɔɔ bepɔw so. 11 Ɛnna ahemfo baanan a wodii nkonim no faa biribiara a ɛwɔ Sodom ne Gomora ne wɔn nnuan nyinaa kɔe.+ 12 Saa bere no, na Abram nuabarima ba Lot te Sodom,+ enti wɔfaa ɔno nso ne n’agyapade kaa ho kɔe. 13 Ɛnna mmarima a woguanee no mu baako kɔbɔɔ Abram a ɔyɛ Hebrini no amanneɛ. Ná wasi ne ntamadan wɔ Amorini Mamre+ nnua akɛse no nkyɛn. Mamre nuanom ne Eskol ne Aner,+ na na wɔn nyinaa ne Abram ayɛ apam sɛ obiara bɛboa ne yɔnko. 14 Enti Abram tee sɛ atamfo abɛkyere ne busuani*+ no kɔ. Ɛnna ɔfaa mmarima 318 a wonim ko, nkoa a wɔwoo wɔn wɔ ne fi, na wotiw wɔn koduu Dan.+ 15 Anadwo no, ɔkyɛɛ ne dɔm no mu, na ɔne wɔn tow hyɛɛ wɔn so dii wɔn so nkonim. Na wotiw wɔn ara koduu Hoba a ɛwɔ Damasko atifi. 16 Ogyee nneɛma a wɔfae no nyinaa, na ogyee ne busuani Lot ne n’agyapade ne mmea ne nnipa a wɔka ho no nso. 17 Bere a Abram dii Kedolaoma ne ahemfo a wɔka ne ho no so nkonim na ɔresan aba no, Sodom hene kohyiaa Abram wɔ Sawe Bon mu,* kyerɛ sɛ, Ɔhene Bon mu.+ 18 Na Salem hene+ Melkisedek+ a ɔyɛ Ɔsorosoroni Nyankopɔn sɔfo+ no brɛɛ no paanoo ne bobesa. 19 Ɛnna ohyiraa no kae sɛ: “Ɔsorosoroni Nyankopɔn, ɔsoro ne asaase Bɔfo noNhyira Abram; 20 Na ayeyi nka Ɔsorosoroni Nyankopɔn;Ɔno na ɔde w’atamfo ahyɛ wo nsa!” Na Abram kyɛɛ biribiara mu du maa no baako.+ 21 Akyiri yi, Sodom hene ka kyerɛɛ Abram sɛ: “Fa nnipa* no ma me, na fa nneɛma no.” 22 Ɛnna Abram ka kyerɛɛ Sodom hene sɛ: “Mema me nsa so ka Ɔsorosoroni Yehowa Nyankopɔn, ɔsoro ne asaase Bɔfo, no ntam sɛ, 23 efi asaawa so kosi mpaboa hama so, meremfa me nsa nka biribiara a ɛyɛ wo de, na woanka sɛ, ‘Me na memaa Abram nyaa ne ho.’ 24 Merennye biribiara nka nea mmerante no adi no ho. Na mmarima a wɔne me kɔe, Aner ne Eskol ne Mamre+ de, ma wɔmfa wɔn kyɛfa.”\n^ Nt., “nua.”


Salmo 40 HLGN - Nnwom 40 ASCB\n1Mede boasetɔ twɛnee Awurade;\n2Ɔyii me firii amena a emu yɛ toro mu,\nfirii dɔteɛ ne atɛkyɛ mu;\nɔde me nan sii ɔbotan so\nna ɔmaa me baabi pa gyinaeɛ.\n3Ɔde dwom foforɔ hyɛɛ mʼanom,\nayɛyi dwom a yɛde ma yɛn Onyankopɔn.\nBebree bɛhunu na wɔasuro\nɔde Awurade yɛ nʼahotɔsoɔ,\ndeɛ ɔmfa nʼani nto ahomasoɔ so,\nne wɔn a wɔmane di anyame huhuo akyi.\n5Ao Awurade me Onyankopɔn\nwoayɛ anwanwadeɛ bebree.\nsɛ meka sɛ mereka ne nyinaa ho asɛm a\n6Wompɛ afɔrebɔ ne ayɛyɛdeɛ,\nwoabue mʼaso ama mahunu;\nwoampɛ ɔhyeɛ afɔdeɛ ne bɔne afɔdeɛ.\n7Na mekaa sɛ “Mewɔ ha,\nmerebɛyɛ deɛ wopɛ sɛ meyɛ, sɛdeɛ wɔatwerɛ afa me ho wɔ Mmara nwoma no mu no.\n8Ao me Onyankopɔn, mepɛ sɛ meyɛ wʼapɛdeɛ;\nmede wo mmara ahyɛ mʼakoma mu.”\n9Meka wo tenenee ho asɛm wɔ dwabɔ kɛseɛ ase;\nAo Awurade, sɛdeɛ wonim no.\n10Meremfa wo tenenee ho asɛm nsie mʼakoma mu;\nmeka wo nokorɛ ne wo nkwagyeɛ ho asɛm.\nMankata wʼadɔeɛ ne wo nokorɛ so\nwɔ dwabɔ kɛseɛ no ase.\n11Ao Awurade, nyi wʼahummɔborɔ mfiri me so;\nma wʼadɔeɛ ne wo nokorɛ mmɔ me ho ban daa.\nmʼamumuyɛ abu afa me so enti menhunu adeɛ bio.\nƐdɔɔso sene me tiri so nwi,\nna mʼakoma aboto wɔ me mu.\n13Ao Awurade, ma ɛnsɔ wʼani sɛ wobɛboa me;\nAo Awurade, bra ntɛm bɛboa me.\n14Wɔn a wɔpɛ sɛ wɔkum me no nyinaa,\nma wɔn a wɔpɛ sɛ mesɛeɛ no,\nwɔmfa aniwuo nsane wɔn akyi.\n15Wɔn a wɔka “Ɔtwea! Ɔtwea!” kyerɛ me no,\nma wɔn ho nnwiri wɔn wɔ wɔn ankasa animguaseɛ ho.\nani nnye na wɔnni ahurisie wɔ wo mu;\nma wɔn a wɔdɔ wo nkwagyeɛ no nka daa sɛ,\n“Momma Awurade so!”\nma Awurade nnwene me ho.\nWone me ɔboafoɔ ne me gyefoɔ;\nAo me Onyankopɔn, bra ntɛm.\nASCB : Nnwom 40


Dɛn ne Onyankopɔn Adwene Wɔ Mmosã Ho?\nƆwɛn-Aban | July 2010\nKENKAN WƆ Albanian American Sign Language Amharic Arabic Argentinean Sign Language Armenian Armenian (West) Bicol Bulgarian Cambodian Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Colombian Sign Language Croatian Czech Danish Dutch Efik English Estonian Fijian Finnish French Ga German Greek Greenlandic Hebrew Hiligaynon Hungarian Igbo Indonesian Italian Japanese Japanese Sign Language Kikongo Kirghiz Kirundi Korean Korean Sign Language Lingala Lithuanian Luo Malagasy Maya Mizo Moore Myanmar Norwegian Oromo Ossetian Pangasinan Papiamento (Curaçao) Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Russian Sign Language Samoan Sepedi Sesotho (Lesotho) Seychelles Creole Shona Silozi Sinhala Slovak Slovenian Spanish Swahili Swedish Tagalog Tahitian Tatar Thai Tsonga Tswana Turkish Twi Ukrainian Urdu Vietnamese\nYƐN Bɔfo a ɔpɛ sɛ yɛn ani gye wɔ asetena mu no mmara nsã a obi bɛnom no sɛnea ɛsɛ no. * Mmom ɔde “nsã ma ɔdesani ma n’ani agye, ɔma no ngo ma n’anim yɛ hyɛɛhyɛɛ, na ɔma no aduan ma onya ahoɔden.” (Dwom 104:15, Today’s English Version) Bere bi, Yesu Kristo maa ayeforohyia bi ase yɛɛ dɛ bere a ɔdan nsu ma ɛyɛɛ “nsã pa” no.—Yohane 2:3-10.\nNtease wom sɛ yɛbɛka sɛ Ɔbɔadeɛ no nim dwuma a nsã di wɔ yɛn nipadua ne yɛn amemene mu. Yɛn soro Agya no nam Bible no so ‘kyerɛkyerɛ yɛn nea eye ma yɛn,’ na ɔbɔ yɛn kɔkɔ denneennen sɛ ɛnsɛ sɛ yɛbow nsã. (Yesaia 48:17) Hyɛ kɔkɔbɔ a emu da hɔ yi nsow:\n“Mommmow nsa, efisɛ ɛne ahohwisɛm na ɛnam.” (Efesofo 5:18) “Asabofo . . . rennya Onyankopɔn ahenni no.” (1 Korintofo 6:9-11) Onyankopɔn Asɛm kasa tia “asabow, agobɔne, ne nea ɛtete saa.”—Galatifo 5:19-21, Akuapem Twi Bible.\nAfei ma yensusuw ɔhaw ahorow a asanom ntraso de ba no bi ho nhwɛ.\nƆhaw a Asanom Ntraso De Ba\nƐwom sɛ nsã betumi ama yɛn ani agye de, nanso nneɛma bi wom a etumi nya sɛnea yɛn adwene ne yɛn nipadua yɛ adwuma no so nkɛntɛnso. Asanom ntraso betumi de ɔhaw a edidi so yi mu biara aba:\nSɛ obi nom nsã tra so a, ɛremma ontumi nsisi gyinae pa, na ‘ɔrentumi nnwen yiye nso.’ (Mmebusɛm 23:33, TEV) Allen, ɔkɔwensani a yedii kan kaa ne ho asɛm no kyerɛkyerɛɛ mu sɛ: “Sɛ woyɛ sadweam a, ɛnyɛ wo nipadua nko na ɛsɛe; ɛka w’adwene ne wo nneyɛe nso. Ɛmma wunsusuw sɛnea wo nneyɛe bɛka afoforo no ho.”\nSɛ obi nom nsã bebree a, ɛremma ɔmfa atɛmpa nni dwuma. Kyerɛwnsɛm no bɔ kɔkɔ sɛ: “Nsã ne nsã dɔkɔdɔkɔ sɛe adwempa.” (Hosea 4:11) Ɔkwan bɛn so? Sɛ yɛbow nsã a, ɛbɛma yɛabu nsusuwii ne akɔnnɔ a yɛtaa ka hyɛ no sɛ asɛm biara nni ho, na ebi mpo a, yɛn ani begye ho. Yɛn bo a yɛasi sɛ yɛbɛyɛ nea ɛteɛ no ano betumi adwo. Nsã betumi ama yɛde yɛn ho ahyɛ ɔbrasɛe mu, na asɛe yɛne Onyankopɔn ntam.\nSɛ nhwɛso no, bere a akasakasa baa John ne ne yere ntam no, ɔde abufuw pue kɔɔ asanombea. Bere a ɔbea bi baa ne nkyɛn no, na wadi kan anom nsã kakra de adwudwo ne bo. Bere a ɔnom kakra kaa ho no, odii ɔbea no akyi ne no kɔsɛee aware. Ɛno akyi no, John nuu ne ho paa sɛ ɔyɛɛ biribi a sɛ ɛnyɛ sɛ wanom nsã a anka ɔrentumi nyɛ da no.\nSɛ obi nom nsã bebree a, ebetumi ama wakasa pii na wayɛ nneɛma a ɛmfata. Bible no bisa sɛ: “Hena na ɔwɔ ahoyeraw mu? Hena na ntɔkwaw ahyɛ no mã?” Ebua sɛ: “Ɛyɛ wɔn a wɔtena nsa ho kyɛ na wɔka sɛ ma me bi nka ho” no. (Mmebusɛm 23:29, 30, Contemporary English Version) Asanom ntraso betumi ama “woate nka te sɛ obi a ɔda po mfinimfini ne obi a ɔda hyɛnnua so.” (Mmebusɛm 23:34, TEV) Sɛ obi a wanom nsã abow pira na n’ani so tetew no a, obehu sɛ “ne honam nyinaa asoasoa, nanso ɔnkae nea ɛyɛe a ɛbaa saa.”—Mmebusɛm 23:35, CEV.\nSɛ obi nom nsã tra so a, ebetumi ama wayare. “Awiei koraa no, [mmosã] ka te sɛ ɔwɔ, na epuw bɔre te sɛ ahurutoa.” (Mmebusɛm 23:32, New International Version) Nnuruyɛfo ahu sɛ nyansa wɔ tete abebusɛm yi mu. Nsã bebrebe yɛ awuduru a ebetumi ama obi anya kokoram ahorow, mmerɛbo mu yare, ne asikreyare. Ebetumi nso apira abofra a ɔhyɛ yafunu mu, ebetumi ama obi fã adwudwo, anaasɛ wanya komayare ne nyarewa afoforo. Sɛ obi nom nsã boro so da koro mpo a, ebetumi ama watɔ mum anaasɛ wawu. Nanso, wɔnka ɔhaw a ɛyɛ hu sen biara a asanom ntraso de ba no ho asɛm wɔ nnuruyɛfo nhoma mu.\nƆhaw a ɛyɛ hu sen biara. Sɛ obi taa nom nsã pii na ɔmmow mpo a, ebetumi asɛe ɔne Onyankopɔn ntam. Bible ka no pen sɛ: “Wonnue, wɔn a wɔsɔre anɔpahema kodi mmosã akyi, wɔn a wɔtena nsã ase ma ade sa tumm kosi sɛ wɔbɛbow ayɛ titãã!” Dɛn nti na ɛka saa? Yesaia kyerɛkyerɛ sɛnea wɔn a wɔyɛ sadweam no ne Onyankopɔn ntam tumi sɛe no mu sɛ: “Yehowa nneyɛe de, wɔnhaw wɔn ho wɔ ho, ne nsa ano adwuma nso, wonhui.”—Yesaia 5:11, 12.\nOnyankopɔn Asɛm tu yɛn fo sɛ ɛnsɛ sɛ ‘yɛkɔka sadweamfo ho.’ (Mmebusɛm 23:20) Wotu mmerewa fo sɛ wɔmmma “nsã mmfa wɔn nnyɛ nkoa.” (Tito 2:3) Dɛn ntia? Wɔn a wɔnom nsã bebree no taa fi ase nkakrankakra, na wɔn ani bɛba wɔn ho so no, na wɔadan sadweamfo. Awiei koraa no, sɛ ɔsadweam no “ani so tetew no a, otumi bisa sɛ, ‘Bere bɛn na mɛsɔre na masan akosi me ho so bio?’” (Mmebusɛm 23:35, CEV) Asiane a ɛwɔ sadweamyɛ mu ne sɛ sɛ obi nom nsã bow na ade kye a, gye sɛ ɔsan nom bio ansa na ne ho atɔ no.\nBible bɔ kɔkɔ sɛ wɔn a wɔde wɔn ho hyɛ “asanom bebrebe, anigye ntraso, akɔwensafo fekuw” mu no “bebu akontaa akyerɛ nea wayɛ krado sɛ obebu ateasefo ne awufo atɛn no.” (1 Petro 4:3, 5) Na bere a Yesu reka mmere a emu yɛ den a yɛte mu yi ho asɛm no, ɔbɔɔ kɔkɔ sɛ: “Monhwɛ mo ho so yiye na adidi mmoroso ne asanom ntraso ne asetena mu dadwen anhyɛ mo koma so da, na [Yehowa] da no ammɛto mo mpofirim te sɛ afiri.”—Luka 21:34, 35.\nƐnde, dɛn na ɛsɛ sɛ wɔn a wɔyɛ asadweam no yɛ na amma ‘asanom ntraso anhyɛ wɔn so’?\n^ nky. 2 Wɔ asɛm yi mu no, “mmosã” ne “nsã” nyinaa gyina hɔ ma bia, bobesa, ne nsãden afoforo.\n[Mfonini wɔ kratafa 4]\nAsanom ntraso betumi de ɔhaw pii aba\nShare Share Dɛn ne Onyankopɔn Adwene Wɔ Mmosã Ho?\nw10 7/1 kr. 4-6\n“Ma Me Bi Nka Ho”\nHwɛ W’asanom Yiye\nSo Ɛsɛ Sɛ Wudi Nokware Bere Nyinaa?\n‘Wɔyɛ Fie Nnwuma’\nSo Awufo Betumi Aboa Ateasefo?\nOnyankopɔn Mmɔborɔhunu Ho Asuade\nNEA ƐMA ABUSUA NYA ANIGYE Sɛnea Wo ne Wo Nsenom Bedi Nsɛm\n“Enkosi sɛ Owu Bɛtetew Yɛn Ntam”\nText Baabi a wubetumi atwe nneɛma akenkan ƆWƐN-ABAN July 2010\nShare Share ƆWƐN-ABAN July 2010\nƆWƐN-ABAN July 2010


Asomafo 5 AKCB - أعمال 5 NAV\n1Ɔbarima bi a wɔfrɛ no Anania ne ne yere Safira kɔtɔn wɔn agyapade bi. 2Ɔne ne yere yi yɛɛ adwene de sika a wonyae no bi siei, na wɔde nkae no brɛɛ asomafo no.\n3Petro bisaa no se, “Anania, adɛn nti na woama ɔbonsam ho kwan ama wabɛhyɛ wo mu na woadi atoro akyerɛ Honhom Kronkron no na wode sika a wunyaa no bi asie? 4Ansa na worebɛtɔn agyapade no na ɛnyɛ wʼankasa wo de; wotɔn wiee no nso sika a wunyae no, na ɛnyɛ wo de; na adɛn nti na woyɛɛ wʼadwene sɛ wobɛyɛ nea woayɛ yi? Ɛnyɛ nnipa na woadi atoro akyerɛ wɔn, na mmom woadi atoro akyerɛ Onyankopɔn.”\n5Anania tee saa asɛm yi ara pɛ, otwa hwee fam wui; na ehu kaa obiara a ɔtee saa asɛm no. 6Wɔn mu mmerante no ba bɛkyekyeree amu no fii adi kosiee no.\n7Ɛbɛyɛ nnɔnhwerew abiɛsa akyi no, ne yere a na onnim asɛm a asi no baa hɔ. 8Petro bisaa no se, “Wo ne wo kunu, motɔn mo asase no, sika a munyae nyinaa ara ni? Ka kyerɛ me.”\nObuaa se, “Yiw ne nyinaa ne no.”\n9Petro ka kyerɛɛ no se, “Adɛn nti na wo ne wo kunu penee so sɛ mobɛsɔ Onyankopɔn Honhom ahwɛ? Hwɛ! Nnipa a wokosiee wo kunu no gyina ɔpon yi akyi, na saa ara na wo nso, wɔbɛsoa wo akosie wo.”\n10Amono mu hɔ ara, otwa hwee Petro anim wui. Mmerante no behuu sɛ wawu no, wɔsoaa no kosiee no wɔ ne kunu nkyɛn. 11Ehu kɛse bɔɔ asafo no nyinaa ne nnipa a wɔtee saa asɛm no.\n12Na asomafo no taa hyia wɔ asɔredan no fa baabi a wɔfrɛ no “Salomo Abrannaa” so hɔ. Sɛ wohyia wɔ hɔ saa a, wɔyɛ anwonwade ahorow pii. 13Ɛwɔ mu sɛ na nnipa a wɔnka wɔn ho no di wɔn ho adanse pa de, nanso wɔn mu biara antumi amfa wɔn ho ankɔbɔ asomafo no ho. 14Akyiri no, nnipa dodow a wogyee Awurade dii no bɛkaa agyidifo no ho. 15Esiane anwonwade a na asomafo no reyɛ no nti, wɔsoaa ayarefo baa mmɔnten so de wɔn totoo mpa ne akɛtɛ so sɛnea ɛbɛyɛ a Petro sunsuma bɛtɔ wɔn mu bi so kɛkɛ. 16Nkurɔfo a wofifi nkurow a atwa Yerusalem ho ahyia no de wɔn ayarefo ne wɔn a ahonhommɔne wɔ wɔn mu no ba ma wɔsaa wɔn nyinaa yare.\n17Ɔsɔfopanyin ne ne dɔm ne Sadukifo no ani beree asomafo no so yiye enti wɔyɛɛ adwene sɛ wɔbɛtwe wɔn aso. 18Ɛno nti, wɔkyeree asomafo no de wɔn koguu afiase. 19Da no ara anadwo, Awurade bɔfo behiɛɛ afiase apon no dii asomafo no anim ka kyerɛɛ wɔn se, 20“Monkɔ asɔredan mu nkɔka nkwa foforo yi ho asɛm nkyerɛ nnipa no.”\n21Asomafo no dii asɛm a ɔbɔfo no ka kyerɛɛ wɔn no so; enti anɔpahema no wɔkɔɔ asɔredan mu hɔ kofii ase kyerɛkyerɛe.\nƆsɔfopanyin no ne ne dɔm no frɛɛ Yudafo mpanyin ma wɔyɛɛ nhyiamu kɛse bi; afei wɔsoma ma wɔkɔɔ afiase hɔ sɛ wɔnkɔfa asomafo no mmra wɔn anim. 22Nanso, bere a nnipa no duu afiase hɔ no, wɔanhu asomafo no; enti wɔsan ba bɛbɔɔ wɔn amanneɛ se, 23“Bere a yeduu afiase hɔ no, yehuu sɛ wɔatoto afiase apon no nyinaa mu petee a awɛmfo no gyinagyina ano. Nanso yebuebuee apon no, yɛanhu obiara wɔ mu.” 24Bere a ɔpanyin a ɔhwɛ asɔredan mu awɛmfo no so ne asɔfo mpanyin no tee saa asɛm no, wɔn adwene mu yɛɛ wɔn naa, efisɛ na wonhu asɛm a asi.\n25Ankyɛ koraa na ɔbarima bi baa hɔ bɛka kyerɛɛ wɔn se, “Nnipa a mode wɔn guu afiase no gyinagyina asɔredan no mu rekyerɛkyerɛ nnipa no.” 26Awɛmfo no so panyin no tee asɛm no, ɔne ne nkurɔfo no kɔkyeree asomafo no de wɔn bae. Awɛmfo no so panyin no ne awɛmfo no amfa asomafo no amma ɔhyɛ so, efisɛ na wonim sɛ, sɛ wɔyɛ saa a, nnipa no besiw wɔn abo.\n27Wɔde asomafo no begyinaa agyinatufo no anim ma Ɔsɔfopanyin no ka kyerɛɛ wɔn se, 28“Yɛhyɛɛ mo sɛ monnkyerɛkyerɛ wɔ Yesu din mu, nanso moantie. Mode mo nkyerɛkyerɛ yi afa Yerusalem baabiara, na mopɛ sɛ mokyerɛ sɛ, yɛn na yekum saa ɔbarima no!”\n29Petro ne asomafo a wɔka ne ho no buaa wɔn se, “Ɛsɛ sɛ yetie Onyankopɔn na ɛnyɛ nnipa, 30efisɛ mobɔɔ Yesu asennua mu, kum no no, yɛn agyanom Nyankopɔn nyan no fii owu mu. 31Onyankopɔn hyɛɛ no anuonyam de no tenaa ne nsa nifa so sɛ Ɔhene ne Agyenkwa a ɛnam no so bɛma Israelfo asakra wɔn adwene na wɔde wɔn bɔne akyɛ wɔn. 32Yɛne Honhom Kronkron a ɛyɛ akyɛde a Awurade de ma wɔn a wotie no no di eyi ho adanse.”\n33Agyinatufo no tee asɛm no, wɔn bo fuwii, na wɔkae se wobekum asomafo no. 34Nanso wɔn mu baako a wɔfrɛ no Gamaliel a ɔyɛ Farisini na ɔsan yɛ Kyerɛwsɛm no kyerɛkyerɛfo a na nnipa bu no no sɔre gyina hyɛɛ sɛ wɔmfa asomafo no mfi adi. 35Afei, ɔkasa kyerɛɛ agyinatufo no se, “Me nuanom Israel mmarima, munnwen nea mopɛ sɛ moyɛ saa nnipa yi ho yiye. 36Ɛnkyɛe biara na ɔbarima bi a wɔfrɛ no Teuda sɔre kaa se ɔyɛ onipa titiriw bi maa nnipa bɛyɛ ahannan tu dii nʼakyi. Nanso wokum no maa nʼakyidifo no nyinaa bɔɔ ahwete. 37Nʼakyi na Yuda a ofi Galilea nso sɔree nnipakan bere no mu. Ɔno nso nnipa pii dii nʼakyi. Saa ara na ɔno nso wokum no maa nʼakyidifo no bɔɔ ahwete. 38Ɛno nti mitu mo fo se, munnyaa saa nnipa yi ma wɔnkɔ wɔn baabi. Sɛ wɔn nkyerɛkyerɛ ne wɔn nnwuma yi fi onipa a, ebegu. 39Nanso sɛ efi Onyankopɔn a, morentumi nsiw wɔn kwan. Mubehu sɛ moreko atia Onyankopɔn.”\n40Agyinatufo no tiee Gamaliel afotu no. Wɔma wɔde asomafo no ba ma wɔbɔɔ wɔn mmaa5.40 Yudafo asotwe a ɛyɛ mmaabɔ aduanan a wɔayi so baako na wɔde hwee wɔn (2 Ko 11.24). hyɛɛ wɔn sɛ wɔmmmɔ Yesu din mfa nkyerɛkyerɛ bio. Afei wogyaa wɔn.\n41Esiane sɛ asomafo no huu sɛ ɛyɛ Onyankopɔn pɛ sɛ ɛsɛ sɛ wohu amane wɔ Yesu din mu no nti, wɔde anigye na efii asennii hɔ. 42Wɔannyae Yesu Kristo ho asɛmpa no ka ne nkyerɛkyerɛ wɔ hyiadan ne afi mu da.\nAKCB : Asomafo 5


Monnu mo ho na monni Onyankopɔn akyi, na ɔde mo bɔne akyɛ mo, sɛdeɛ ɛbɛyɛ a, Awurade Honhom mu ahoɔden bɛba na wasoma Yesu a ɔyɛ Agyenkwa no a wayi no ama mo dada no. Sɛdeɛ Onyankopɔn nam nʼadiyifoɔ kronkron so aka dada no, ɛsɛ sɛ ɔtena ɔsoro kɔsi sɛ nneɛma nyinaa bɛyɛ foforɔ. Na Mose kaa sɛ, ‘Awurade, mo Onyankopɔn bɛsoma odiyifoɔ aba mo nkyɛn sɛdeɛ ɔsomaa me a mefiri mo mu no. Ɛsɛ sɛ motie asɛm biara a ɔbɛka akyerɛ mo. Obiara a wantie deɛ odiyifoɔ no bɛka no, wɔbɛyi no afiri Onyankopɔn nkurɔfoɔ ho na wɔasɛe no.’


Ɔwɛn-Aban—Nea Adesua Nsɛm Wom | August 2011\nKENKAN WƆ Albanian Amharic Arabic Bicol Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch Efik English Estonian Finnish French Ga Georgian German Guarani Haitian Creole Hiligaynon Hungarian Icelandic Igbo Indonesian Italian Japanese Kikongo Kirghiz Korean Latvian Lithuanian Luo Malagasy Malayalam Maya Myanmar Ndebele Norwegian Oromo Ossetian Otetela Pangasinan Persian Polish Portuguese Quechua (Ayacucho) Quechua (Bolivia) Quechua (Cuzco) Rarotongan Romanian Russian Samoan Sepedi Sesotho (Lesotho) Shona Silozi Sinhala Slovak Slovenian Spanish Sranantongo Swahili Swedish Tagalog Tatar Tetun Dili Thai Tshiluba Tsonga Tswana Turkish Twi Ukrainian Vietnamese\nSo w’ani agye Ɔwɛn-Aban a aba nnansa yi akenkan ho? Ɛnde, hwɛ sɛ wubetumi abua nsɛmmisa a edidi so yi anaa:\n• Nneɛma a ɛho hia abiɛsa bɛn na ebetumi aboa yɛn na yɛanyɛ biribi a ɛremma yenni nokware?\nƐno ne: (1) Onyankopɔn ho suro pa a yebenya. (1 Pet. 3:12) (2) Ahonim a yɛde Bible atete no a yebenya. (3) Mmɔden a yɛbɛbɔ ma yɛn ani asɔ nea yɛwɔ.—4/15, kratafa 6-7.\n• Yɛyɛ dɛn hu sɛ Onyankopɔn som a yɛbɛma ho ahia yɛn no nkyerɛ sɛ bere nyinaa ɛsɛ sɛ yɛka yɛn anim si so anaa ɛnsɛ sɛ yegye yɛn ani?\nYebetumi asusuw Yesu nhwɛso ho. Yesu ne afoforo boom gyee wɔn ani na wodidii. Yenim sɛ na Yesu nyɛ obi a ɔka n’anim si so anaasɛ ɔyɛ ne ho sɛ onni adagyew koraa. Ná afoforo ne mmofra mpo ani gye ho sɛ wɔbɛbɛn no.—4/15, kratafa 10.\n• Dɛn ne “agyede” a wɔaka ho asɛm wɔ Hiob 33:24 no, na ɔkwan bɛn so na Hiob nyaa so mfaso?\nAsɛmfua “agyede” a wɔde dii dwuma wɔ ha no kyerɛ “sɛ wɔrekata biribi so.” Wɔ Hiob fam no, na agyede no betumi ayɛ aboa a wɔde bɛbɔ afɔre a Onyankopɔn begye de apata ama Hiob anaa ɔde bɛkata Hiob bɔne so. Ɛda adi sɛ Yehowa gyee Hiob hɔ agyede no, na ɔma ɛpataa ne bɔne, na ebuee hokwan maa Onyankopɔn san hyiraa no. (Hiob 1:5; 42:12-17)—7/1, kratafa 11.\n• Dɛn na wɔde sɛnkyerɛnne kwan so ngodua a ɛwɔ Romafo ti 11 no totoo ho?\nNgodua no fa Abraham aseni a ɔne honhom fam Israel no fã a ɛto so abien no ho. Sɛnkyerɛnne kwan so ngodua no ntini gyina hɔ ma Yehowa, na dutan no gyina hɔ ma Yesu. Bere a honam fam Yudafo dodow no ara poo Yesu no, na wobetumi de Amanaman mufo a wɔbɛyɛɛ gyidifo no abɛtɛw mu, na ama wɔanya Abraham aseni no fã a ɛto so abien dodow a abɔ ano.—5/15, kratafa 22-25.\n• Yɛyɛ dɛn hu sɛ Gehenna nyɛ baabi a wɔyɛ nkurɔfo ayayade wɔ ogya mu?\nYehowa ani nnye nnipa a wɔhyew wɔn wɔ ogya mu no ho, na ɛyɛ n’akyiwade koraa. (Yer. 7:31) Bio nso, adwene a nkurɔfo wɔ sɛ wɔyɛ awufo ayayade no ne Onyankopɔn su a ɛne ɔdɔ no nhyia, saa ara nso na ɛne Bible nkyerɛkyerɛ a emu da hɔ a ɛka sɛ awufo de “wonnim biribiara” no nhyia. (Ɔsɛnk. 9:5, 10)—7/1, kratafa 15.\n• Ɔkwan bɛn so na Yehowa tie wɔn a wɔn “koma abubu” ne wɔn a wɔn “honhom abotow” no? (Dw. 34:18)\nSɛnea ɔwofo so ne ba a ne werɛ ahow mu na ɔkyekye ne werɛ no, Yehowa nso bɛn n’asomfo a wosu frɛ no no. N’ani gye sɛ ɔbɛkyekye wɔn a wɔn koma abubu na wɔn honhom abotow no werɛ. Obetumi ama wɔn nyansa ne ahoɔden a wohia na ama wɔatumi agyina ɔhaw biara a ebia wohyia no ano. (2 Kor. 4:7; Yak. 1:5)—7/1, kratafa 23.\n• So anka Yesu a na ɔyɛ onipa a ɔyɛ pɛ no asefo a obetumi anya bɛba abɛka agyede no ho?\nDabi. Ɛwom sɛ anka Yesu betumi anya asefo ɔpepepem pii a wɔyɛ pɛ de, nanso na saa asefo a anka obetumi anya no nka agyede no ho. Yesu nkwa a ɛyɛ pɛ no nkutoo na na ɛne Adam de no yɛ pɛ. (1 Tim. 2:6)—6/15, kratafa 13.\n• Dɛn na Kristofo betumi ayɛ de akyerɛ sɛ wotie kɔkɔbɔ a ɛwɔ Asomafo Nnwuma 20:29, 30 a ɛfa akyerɛkyerɛfo atorofo ho no?\nKristofo nnye akyerɛkyerɛfo atorofo nnkɔ wɔn fie, na saa ara nso na wonnkyia wɔn. (Rom. 16:17; 2 Yoh. 9-11) Kristofo nkan awaefo nhoma, wɔnnhwɛ wɔn dwumadi wɔ TV so, na wɔnnkɔ wɔn Intanɛt dwumadibea a wɔn nkyerɛkyerɛ ho asɛm wɔ nso.—7/15, kratafa 15-16.\n• Sɛnea asɛm a ɛwɔ Luka 10:40-42 ma yehu no, ade titiriw bɛn nti na yɛne yɛn mfɛfo gyidifo bɔ?\nƐnnyɛ nnuanpa a yɛde bɛma anaa yebenya afi yɛn mfɛfo gyidifo hɔ titiriw nti na yɛne wɔn bɔ fekuw, na mmom sɛ yɛbɛhyɛ yɛn ho yɛn ho nkuran, na yɛama yɛn ho yɛn ho honhom mu akyɛde. (Rom. 1:11, 12) Aduan a ne yɛ nyɛ den koraa mpo betumi ama fekubɔ a ɛte saa ahyɛ yɛn den.—7/1, kratafa 29, 30.\nShare Share So Wokae?\nw11 8/15 kr. 32\nFa Intanɛt Di Dwuma Yiye\nAbusua Som ne Ankorankoro Adesua Ho Nyansahyɛ\nWɔtwɛnee Mesia No\nWohuu Mesia No!\nNhyiam Titiriw Bi\nYehowa Yɛ “Onyankopɔn A Ɔma Asomdwoe”\nMomma Yɛmma Asomdwoe Ntena Yɛn Mu\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM August 2011\nShare Share ƆWƐN-ABAN—NEA ADESUA NSƐM WOM August 2011\nƆWƐN-ABAN—NEA ADESUA NSƐM WOM August 2011


Israelfo ase trɛwee wɔ Egypt (1-7)\nFarao hyɛɛ Israelfo so (8-14)\nOnyankopɔn ho suro nti, mmea a wogye awo no gyee mmofra nkwa (15-22)\n1 Bere a Yakob a wɔfrɛ no Israel kɔɔ Egypt no, ne mma no nyinaa ne wɔn fifo nso kɔɔ bi. Yakob mma no din ni:+ 2 Ruben, Simeon, Lewi, ne Yuda;+ 3 Isakar, Sebulon, ne Benyamin; 4 Dan ne Naftali; Gad ne Aser.+ 5 Ná Yakob mma ne ne mmanana nyinaa yɛ nnipa 70.* Yosef de, na ɔwɔ Egypt dedaw.+ 6 Akyiri yi Yosef wui,+ na ne nuanom nyinaa ne wɔn beresofo* nyinaa nso wuwui. 7 Israelfo* no wowoe, na wɔbɛyɛɛ bebree. Wɔn ase trɛwee na wɔbɛyɛɛ den ntɛmntɛm, na wɔhyɛɛ asaase no so ma.+ 8 Akyiri yi, ɔhene foforo bedii ade wɔ Egypt. Ɔno de, na onnim Yosef. 9 Enti ɔka kyerɛɛ ne manfo sɛ: “Hwɛ! Israelfo no dɔɔso na wɔn ho yɛ den sen yɛn.+ 10 Momma yɛmpɛ nyansakwan bi mfa wɔn mfa so. Anyɛ saa a, wɔn ase bɛtrɛw na wɔayɛ pii, na sɛ ɔko ba a, wɔbɛkɔ akɔka yɛn atamfo ho ne yɛn ako na wɔafi ɔman yi mu akɔ.” 11 Enti wɔde adwuma so ahwɛfo* sisii wɔn so sɛ wɔnhyɛ wɔn mma wɔnyɛ adwumaden;+ wɔma wɔkyekyee nkurow a wɔde bɛyɛ adekorabea maa Farao. Saa nkurow no ne Pitom ne Raamse.+ 12 Nanso bere a wɔrehyɛ wɔn so no, afei koraa na na wɔredɔɔso na wɔn ase retrɛw. Enti Israelfo no ho hu tɔɔ wɔn so.+ 13 Ɛbaa saa no, Egyptfo no hyɛɛ Israelfo no ma wɔyɛɛ nkoadwuma.+ 14 Wɔmaa asetena fonoo wɔn, na wɔhyɛɛ wɔn ma wɔyɛɛ adwumaden. Wɔma wɔwɔw dɔte de yɛɛ birikisi, na wɔma wɔyɛɛ afuw mu nnwuma nyinaa bi. Nkoadwuma biara a wɔpɛ sɛ wɔde wɔn yɛ no, wɔhyɛɛ wɔn ma wɔyɛe.+ 15 Akyiri yi, Egypt hene ne Hebrifo mmea a wogye awo no kasae; ɔbaako de Sifra na baako nso de Pua. 16 Ɔka kyerɛɛ wɔn sɛ: “Sɛ moregye Hebrini bea bi awo*+ na sɛ muhu sɛ abofra no yɛ ɔbarima a, munkum no, na sɛ ɔyɛ ɔbea de a, munnkum no.” 17 Nanso na wɔn a wogye awo no suro nokware Nyankopɔn no, enti wɔanyɛ nea Egypt hene ka kyerɛɛ wɔn no. Mmom wɔkoraa mmofra a wɔyɛ mmarima no so.+ 18 Bere bi akyi no, Egypt hene frɛɛ mmea a wogye awo no bisaa wɔn sɛ: “Adɛn nti na moakora mmarima no so?” 19 Ɛnna mmea a wogye awo no buaa Farao sɛ: “Hebrifo mmea no nte sɛ Egyptfo mmea. Wɔn ho yɛ den, enti ansa na nea ogye awo no bedu wɔn nkyɛn no na wɔawo dedaw.” 20 Enti Onyankopɔn ne mmea a wogye awo no dii no yiye; na Israelfo no yɛɛ bebree na wɔn ho yɛɛ den paa. 21 Esiane sɛ wɔn a wogye awo no suroo nokware Nyankopɔn no nti, akyiri yi ɔma wonyaa mma.* 22 Afei Farao ka kyerɛɛ ne manfo sɛ: “Abofra biara a Hebrifo no bɛwo no foforo no, sɛ ɔyɛ ɔbarima a, montow no nkyene Asubɔnten Nil mu, na sɛ ɔyɛ ɔbea de a, ɛnsɛ sɛ mukum no.”+\n^ Anaa “Akra a wofi Yakob asen mu bae nyinaa si akra 70.”\n^ Anaa “adwumaden so ahwɛfo.”\n^ Anaa “Sɛ moregye Hebrini bea bi awo wɔ awo agua so.”